ENKOLA NE MPISA ZE KITONDE EKIGYA--Electing Elders - Modern Reformer\nENKOLA NE MPISA ZE KITONDE EKIGYA\n6th Volume Pg 273 Electing Elders\nBino byetugenda okwogerako; (Amakulu g'okwawula, Abawereza Ekumi nababiri, Abakulu b'eddini, Okulonda Abakadde, Okwawula Abakadde mu Kkanisa, Ani Alonda Abakadde n'abadinkoni, Empiisa mu Kkanisa, Okuyitibwa okwensobi mu kubulira, Okunenya mu lwatu, Okwewala okusasula ekibi olwekibi, Okubulirira mu kwagala, Okukungaana kwaffe awamu, Engeri y'enkungaana zaffe, Enjigiriza e nkulu ennyo, Omukisa ogw'okubuuza ebibuuzo, Enkungaana ezigasa zilagiddwa, Buli waluganda abeera nga manyidde ddala bulungi mu ye, Enkola ey'okuziika, Ekimu eky'ekumi, Ebiwebwaayo, N'obuyambi bwonna.)\nBwe tutununulira essomo lino kirungi nyo okulaga obulungi obumu bwaffe obw'ekkanisa emu eya mazima eri munsi yonna, bwekityo ekkanisa ya Katonda munsi yonna eri emu newankubadde nga eyawuliddwamu mubifo ebyenjawulo naye aboluganda abakungaana mukifo ekimu baba bakikiridde ekkanisa emu eya Massiah.\nEkkanisa eri emu munsi yonna era erina enkola emu (ffena tuli bumu nga Yesu bwali obumu ne Kitaffe naffe bwetuli) buli kitundu kyekanisa kyona kirna Yesu nga Gwemutwe, Abatume Ekumi nababiri zemunyenye era abasomesa baffe Yesu beyasawo n'omukono gwe yenyini era abakozesa nga abogeezi be eri ekkanisa n'okubalungamye obulungi bona yona ekkanisa gyeli mu kiseera kino eky'enjiri.\nBuli kibiina kya baluganda oba babiri oba basatu balina kufuba kunonya kwagala kwo MUTWE kubuli nsonga yonna yonna. Abolugnda balina okuba nga balina obumu nabolunganda abalala bonna mu kukkiriza okumu musadaaka yo' Mununuzi ne mubisubiizo byo Mutonzi waffe. Aboluganda balina okufaayo okumanya embeera yabanabwe bweri, basobole okutegera engeri mukama waffe Omulabirizi w'ekkanisa gyayinza okubakozesamu okubawereza. Mukama waffe abeera agenda kukozeesa abo abawereza abwombeefu, abalina okuyayaana okulungi mu mazima, abajudde omwoyo omutukuvu. Bano abajudde omwoyo omutukuvu balina okuba nga betegeefu okukola obuwereza bwona obwetagisa mu Kkanisa yona munsi yonna ekiseera kyona okugaba omukisa gw'ekigambo era emmere mukiseera kyayo eri bonna. Aboluganda balina okujjukira okusubiza kwempeera kunkomerero kweyasubiza enyumba y'okukiriza. (Mat 24:45-47);\nKale aluwa nate omuddu oyo omwesigwa ow'amagezi, mukama we gwe yasigira ab'omu nju ye, okubawanga emmere yaabwe mu kiseera kyayo?\n46 Omuddu oyo alina omukisa, mukama we gw'alisanga ng'azze ngakola bw'atyo. 47 Mazima mbagamba nti alimusigira ebintu bye byonna.\nKino kitegeeza nti mukama waffe yenyini yamanyi emikutu egy'omukisa era akola nga bwayagala. Aboluganda bonna Ku mubiri gwa Yesu abagatibwa Ku MUTWE balina okuba abanywevu okulaba nga ebisubizo bya mukama waffe bitukirira. Kyoka aboluganda balina okukebera omwoyo, okukebera enjigiriza eya buli muntu ajja gyebali okulaba nga ekwatagana ne ya Yesu wamu n'abatume ekkumi nababiri. Okukebeera omwoyo tekitegeeza kunyoma abo mukama waffe bawadde obubaka wabula okuzuula amazima. Kino kituyamba okumanya nti tetuwuliriza ddoboozi lya muntu wabula ddoboozi lya Katonda nga ayita mu Yesu wamu n'abatume ekkumi nababiri. Abo abakebeera omwoyo nebawulira eddoboozi ly'omusumba omukulu balya Ku mmere y'ekigambo nebafuna okwagala abawereza bonna nebafuka bamaanyi okusinga abalala kubanga bafuna okulungamizibwa okutuufu nebiragiro ebituufu okuva Ku namlondo ya kitaffe.\nObumu buno obwekkanisa ya Messiah, obumu mu kisa, obumu mukuyigiriza okuyita mu bantu batuufu mukama waffe bataddewo, kisobozesa bulungi okukungaanya abalunde be gyali mukiseera ekyokubeerawo kwe omulundi ogw'okubiri (Malaki 3:17, Mat 24:31)\nEra baliba bange, bw’ayogera Mukama w'eggye, ku lunaku lwe ndikolerako, baliba kintu kya nvuma; era ndibasonyiwa ng'omusajja bw'asonyiwa mutabani we ye amuweereza.\nEra alituma bamalayika be n'eddoboozi ddene ery'ekkondeere, nabo balikuŋŋaanya abalonde be mu mpewo ennya, okuva ku nkomerero y'eggulu n'okutuusa ku nkomerero yaalyo.\nBwetugoberera obulungi engeri y'empiisa eyekitonde ekijja tusobola bulungi okuba obumu nga omubiri gwa mukama waffe Yesu.\nEnkola esinga okuba ennungi ddala kwekuba nga tusilika obutayogera yogera netubeera nga abataliwo. Aboluganda bwebaba nga batono oba basatu oba batanno oba Kumi oba okusingawo balina kutunulira Yesu okubalungamya okulaba bameeka abasana okuba Abakadde, nga tumaze okulaba abo abasanira okusinzira mu byawandikibwa; abo abasobola okusomesa, si abakakyuka, abamanyi era abakuze mu mazima, abatalina kyakunenyezebwa Ku bulamu bwabwe abalabirira obulungi amaka gabwe era nga balina ekyokulabirako ekirungi eri ekkanisa n'abantu bonna.\nEkibiina bwekiba nga balina ekigambo ekyamazima n'omwoyo wa mukama waffe balina okukiriza ebivudde mu kulonda nti mukama waffe nanyinij Kkanisa alonze abawereza be. Kino tulina okukisaamu ekitiibwa nga tukiriza Abakadde abalondeddwa mukugera kwa Yesu mukama waffe. Abakadde abalondeddwa awatali kubusabusa bebasinga obulungi era bebasanidde okutukulembera.\nWabula kikulu nyo okuleta ensonga y'okulonda Abakadde n'abandinkoni mu kusaba nga okulonda tekunabaawo, wabengawo okulaba n'oluvanyuma abo abeyita ba memba Ku mubiri gwa Yesu (abasajja n'abakazi) abalonde nga balaga okusarawo kwa mukama waffe Yesu.\nAbalina okulonda balina okuba nga bebo abenenya ebibi byabwe era balaga okubukakafu bwokukyuka mu bulamu bwabwe nga bafuba mungeri yonna nga bwebasola. Bano balina okuba nga bakiriza ssaddaka y'omutango Yesu gyewaayo nga ekkubo eri batwala mukutabagana ne Katonda, bano balina okuba nga baakola okusalawo okufa awamu ne Yesu nebazikibwa wamu naye era nebafuna essubi eryokuzukira awamu naye. (Babatizibwa, beyawula) okuba abawereza ba Yesu ne kitaffe omuyinza w'ebintu byonna YHWH. Balina okuba nga bagatibwa wansi wamafuta okufuka abaana ba kitaffe. Bano bebalina omukisa bokka okuba nga basanira okulonda okulaga okusarawo kwa mukama waffe Yesu OMUTWE gw'ekkanisa n'omubiri. Abo y'ekanisa era omubiri gwa MessiaYah naye walino nabalala abatanaba kusalawo, wabula bakiriza omusaayi gwa Yesu, nebano abasobola okubalibwa nga bamemba b'enyumba y'okukiriza abalindirirwa okusarawo essaawa yonna era nebano tubafaako okulaba nga batuuka kumutindo ogw'okubanga bafuna endowooza ya Yesu nebasarawo okufu eri okwagala kwabwe nebazikibwa wamu ne Yesu nebazukira mu bulamu obugya.\nOKULONDA ABAKADDE MU KIBIINA KYA BAKIRIZA (ABASAJJA BOKKA)\nBwe baamala okulondera abakadde mu buli kkanisa n'okusaba n'okusiiba, ne babasigira Mukama waffe gwe bakkiriza. Ebik 14:23.\nEkigambo kino wamu n'ebigambo ebilara bilaga bulungi empiisa y'ekkanisa mu kulonda Abakadde mu Kkanisa. Ekigambo Abakadde kitwaliramu a bawareeza bano; Ababuliizi, Abasumba, Banabbi, n'olwekyo tusaana tumanye amakulu g'ekigambo kino "Okulonda Abakadde" enaku zino ekigambo kino kikozesebwa abakiriza abamu nga "omukolo ogwokwawula n'okuteekako abakulu b'eddini" naye kino sigemakulu g'ekigambo kino (kirotoneo) mu luyonaani. Ekigambo kino kitegeeza "okulonda nga owanika omukono" era kino ky'ekigambo kyekimu n'okulonda. Soma mu kitabo " Young's Analytical Bible concordance. Katulabe ebyawandiikibwa ebilimu amakulu g'okulonda; (Yok 15:16) Si mmwe mwannonda nze, naye nze nnabalonda mmwe, ne mbateekawo, mugende mubalenga ebibala, n'ebibala byammwe bibeerengawo: kyonna kye munaasabanga Kitange mu linnya lyange, akibawenga.\n(2Tim. 2:7) Nze kwe nnateekerwa omubuulizi era omutume (njogera mazima, ssirimba), omuyigiriza w'amawanga olw'okukkiriza n'amazima.\n(Isaaya 61:1) Omwoyo gwa Mukama Katonda guli ku nze; kubanga Mukama anfuseeko amafuta okubuulira abawombeefu ebigambo ebirungi; antumye okusiba abalina emitima egimenyese, okulangirira eddembe eri abawambe, n’abasibe okuggulirwawo ekkomera;\n(Ababa 6:1) mumulongoosenga ali bw'atyo mu mwoyo gw'obuwombeefu; nga weekuuma wekka naawe olemenga okukemebwa.\nKikulu nyo okukimanya nti bamemba bonna abomubiri gwa MassiaYah bafukibwako amafata okuva Ku Mutwe era batwala omwoyo Ku mwoyo gwa Yesu ebatyo nebawulibwa mukuwereza kwa mazima okusinzira kukirabo ekiri Ku bulamu bwe. Bwetwogera kulondebwa kwa Abakadde mu kibiina lya bakkiriza ekitonde ekigya nga tuwanika emikono tulaba nga y'empiisa eyagobererwa abatume Okwawula Abakadde wona mu Kkanisa. Engeri eno omutume Paulo ne Siira gyebalondebwamu okugenda okola omulimu gwo kubulira enjiri ebweru w'ekkanisa nga bakilira ab'ekkanisa.\nWewawo Abatume batambula nga awatali kusalawo kwa Kkanisa bwebafunanga okuwereeza okwamangu. (1Tim1:15) abekkanisa babalekera eddembe okusalawo ekyokola ng'omwoyo omutukuvu bweyabalungamyanga. Kyoka olumu nga ekkanisa esobola okusalawo oba okugaana Abatume newankubadde nga bebakiise babwe oba abakulembeze babwe.\nTewaliwo kwawulibwa kwa Abakadde okuli mu ndagaano empya okuleka kino okukolebwa okuyita mu kulonda. Katubuuze waliwo engeri gonna ey'okuweebwa obuyinza okubulira enjiri? Abakiriza bangi okwawulibwa bakutwala nga okuwa obuyinza eri omukadde alyoke awereeze. Mazima situufu nti okwawula Abakadde kitegeeza kubaawa obuyinza Nedda sikituufu. (Tito 1:5) Kyennava nkuleka mu Kuleete, olyoke olongoosenga ebyasigalira, era oteekenga abakadde mu buli kibuga nga nze bwe nnakulagira;\nomuntu bw'atabangako musango, ng'alina omukazi omu, ng'alina abaana abakkiriza, abataloopebwa nga balalulalu, so si abatagonda.\nBwotulira ekigambo kino tulabanga Tito yaweebwa amaanyi okuteekako Abakadde awatali okusalawo kwa Kkanisa! Era bangi basalawo okuteekako abawereeza gamba Abakatoliki, Methodist, Epsicapal, Pentecostal, nabalala bangi. Bona bagamba nti Abalabirizi (Bishops) balina obuyiza okusalawo watali kwagala oba kulonda kwa bamemba b'ekkanisa.\nWabula bwewetegereza ekigambo kino okizuulanga waliwo ekibulawo kubanga omutume Paulo yagoiberera enkola entuufu, webuuza kisobooka kitya okuba nga Paulo akola kilala ate ne Tito akola kilara!! Tekisobooka wateekwa okubaawo ensoobi mukuvunura.\nOmutume Paulo yagoberera enkola eno (Ebik 14:23) Bwe baamala okulondera abakadde mu buli kkanisa n'okusaba n'okusiiba, ne babasigira Mukama waffe gwe bakkiriza. Kino abutume ne Kkanisa wonna wonna y'enkola gyebagolera.\nTewali waluganda asaana kutwala buvunanyizibwa mu Kkanisa wonna wonna nga talondeddwa baluganda newankubadde nga tewali nsonga yonna eri kubulamu emulemesa okuba omukadde. Kigwanidde okutegeera nti aboluganda bonna batekwa okugoberera obulagirizi bwe ekigambo kya Katonda ekiraga okulondebwa okulonda kwa Abakadde n'abandinkoni nga tukozesa enkola entuufu eyokulonda Abakadde nga tuwanika emikono. Okusaawo okulonda nga tenaba kuwereeza kyetuufu era yenkola gyetulina okugoberera ebyawandikibwa; kino kinyweza omukadde ate nekijukiza ekkanisa emirimu n'obuvunanyizibwa bwayo nga abalonzi abakirira mukama wabwe mu kulonda kwa Abakadde ekkanisa yetukiriza okwagala kwa Katonda. Kino kyongera okuwa ekkanisa omukisa okulagana obulungi n'Omukadde mu bulk ekigambo kyonna nga omuwereza wabwe era omukiise wabwe mu bwakabaka Katonda.\nKiyamba Abakadde okumanya nti bano sibantu be wabula bantu ba mukama bawereeza era tawereeza bwayagala wabula Katonda byagala mu linya lya mukama waffe Yesu byakola era byagoberera.\nLwaki enkola eno eyokulonda Abakadde tetegerekeka bulungi era negobererwa? Lwansonga nti abantu mubutunde bwabwe bagala ekitiibwa n'okugulumizibwa kale ekigambo bwekigenda eri abantu bano abalina ekitiibwa era abamanyi munsi bawulira nga tekisobooka kwetowaza wansi we mukono gwa mukama waffe nebakola byebagala. Kyanaku nyo nti abantu abakiriz bangi barowooza nti enkola ya Babuloni yesinga obulungi era yentuufu abatanasooma okutegeera ekigambo kya Katonda.\nEBBANGA OMUKADDE LYAMALA NGA AWEREEZA (EKISANJA)\nTewali kyogerwako mu ebyawandikibwa ekikwata kubanga Abakadde lyebaggwanidde okumula mu kisanja: Tulibaddembe okusalawo ekisanidde kunsonga eno. Abakadde abamu babeera abantu abakulakulanye mukuwereeza kwe kkanisa, era bayinza okuba nga bamugaaso nyo gamba Ababuliizi, Abasomesa, Abasumba, abakyala abakulu mu Kkanisa bank bebabeerawo oba balondeddwa oba Nedda abatume babogerako nti bantu bakitiibwa Abakadde abalondeddwa nebweba nga bafunye obuzibu bano abantu abakulu bayamba ekkanisa okugenda mu maaso.\nKyoka ekisanja kiyinza okumala Omwana, oba ekitundu ky'omwaka ekiseera kino ekitono kiyinza okuyamba Abakadde okwegendereza nga bawereeza ekkanisa ya Katonda. Wabula kigwana nyo buli bamemba b'ekkanisa okwesalirawo ebbanga lyebalaba nga ligwana (kisanja).\nABAKADDE BASANA KUBA BAMEKA MU KKANISA?\nOmuwendo gw' Abakadde sigwasalira okusinzira ku byawandikibwa, omuwendo gw' abakadde gusinzira ku bunene bw'ekibiina ate era n'omuwendo gwabo abalina ebisanyizo ( tewali n'omu alina okulondebwa nga ekkanisa telina bukakafu mu bigamba ne bikolwa ebyomukiriza yenna oyo ayagala okuba omukadde, ateekwa okuba nga waliwo obukakafu okuva mu aboluganda nga omuntu oyo yafa eri okwagala kwe mulwattu nga yakola akabonero akokubatizibwa okumala ebbanga eriwerako) nga alina obujjulirwa bwa aboluganda, bweba nga bonna balina ebisanyiso basobola okulondebwa nebawereeza aboluganda. Buli Kkanisa yonna yonna erina okuba nga ssomero lya mukama waffe. Abakadde bonna abakwatira abalala obujja omuwereza tulina okubatwala nti banafu era tebasobola kola mulimu gwa Abakadde. Tubajjamu obwesige netubawumuza Ku mulimu gwa mukama waffe. Ate Oyo akyali omupya mukukiriza eyakyuka talina okulondebwa mu kuwereeza kw' Abakadde. Ekkanisa erina okulonda nga Yesu mukama waffe bwabasubira okulonda nga bakozesa omwoyo w'okwagala n'amazima ne bakola enkyo kabona asinga obukulu kyayagala.\nKino kikulu nyo aboluganda nti situufu nakamu okulonda Abakadde mu Kkanisa wonna nga tewali nomu alina bisanyizo, bwetwesanga nga tewali n'omu asanira okulondebwa okuba omukadde, tusanidde obutalonda okusinga okulonda omukadde atasanira kiba kibi nyo, tusaana okukyewalira ddala ddala. Kirungi nyo obutaba n' Abakadde okusinga okulonda atasaana. Okungaana kakubeere mungeri yabulijjo nga baibulinba ekitabo kyona (text book) Omusumba Russell CT ababeere omukadde wamwe.\nANI ASOBOLA OKULONDA ERA TULONDA TUTYA?\nEkkanisa yokka (omubiri - Abasajja n'abakazi) ekitonde EKIGYA abo bebalonzi. Abamemba abalala ebenyumba y'okukiriza abatanaba kweyawula mu kuwereeza okwabwe tebalina mugabo mubuvunanyizibwa buno obw'okulonda; kubanga okulonda kuno okuba kusalawo kwa mukama waffe Yesu nga akozesa omubiri gwe. Abeyawulira Katonda belonda books abalina omwoyo wa mukama waffe. Omu Ku bamemba awaayo erinya nerisembebwa era tuwaayo ekiseera okusaba gamba weeki namba nga tulindirira omukama waffe okukakasa abawereza be Ku murimu.\nAbamu bagamba nti okulonda kwandibadde kwa kyaama aboluganda basobole omusalawo mu ddembe bulungi eri omuntu gw' ebagala. Tuddamu kino nga tugamba nti, oba mu bulungi oba mu bubi obusobola okubaawo nga okulonda kuwedde; gamba okusiwuka empiisa n'okwolesa embara etali nungi, tetusobola kuva Ku ekigambo lya Batume "ekyokuwanika omukono" bulk memba yenna alina okuyiga okuba ow'omusana, mukwagalana and nga mwesimbu. Tusanidde okujjukira nti okulonda kuno Katonda yenyini mu linya lya Yesu yalonda Abakadde. Kuno okuba kusalawo kwa Katonda sikwabantu kati tulina okulera mu musaana. Tewali n'omu alina kankakana oba okurowooza obubi ku aboluganda tukola Kuteesa n'okwagala kwa Katonda sikwaffe.\nMunkola ey'ensi eddobozi elya bangi lyelisalwo; naye amazima sibwekigwanidde okuba mu Kkanisa ya Yahweh era omubiri gwa MassiaYah. Kino kyekitelebwa munkola, aboluganda balondebwa mukukanya n'omutima gumu awatali kwesalamu abo bonna abalina ebisanyizo ebyokubeera Abakadde nebawereza nga tetusinzila kwani assinga omulala wabula bonna abalina obusobozi. Abamu bayinza okufuna obuwagizi bwa bangi ate abalala basobola okulondebwa bonna abomukibiina, bonna bawereeza awatali kwesalamu. Wabula ab'ekakkanisa bayinza okusalawo ku muwendo oba babiri oba basatu oba abasingawo nebabawereeza mu mpaalo aboluganda bonna nebaba nga bakiriddwa mu kibiina. Era bwewabawo okwagala okwamazima mu Kkanisa era nga aboluganda batambulira mu mazima ga mukama waffe Kiveera kyangu ddala okuyita mu kusaba okulaba aboluganda abasanidde newankubadde nga bonna balina ebisanyizo n'ebirabo mukuwereeza. Mujjukire nti bulk kimu tukikola bwetuti;\n(Abafiripi 2:3) temukolanga kintu kyonna olw'okuyomba newakubadde olw'ekitiibwa ekitaliimu, wabula mu buwombeefu buli muntu agulumizenga munne okusinga bwe yeegulumiza yekka; (Abafeeso 4:1-3) Kyenva mbeegayirira nze omusibe mu Mukama waffe okutambulanga nga bwe kusaanira okuyitibwa kwe mwayitibwa, n'obukkakkamu bwonna n'obuwombeefu, n'okugumiikiriza,nga muzibiikirizagananga mu kwagalana, nga munyiikiranga okwekuuma obumu bw'Omwoyo mu kusibibwa n'emirembe.\nEra mu ngeri yemu abaddinkoni balondebwe (abaami n'bakyala) about abalina embala ennungi era nga abalina ebisanyizo bino;\n(1Tim 3:8-13) Bwe batyo n'abaweereza kibagwanira okubeeranga abalimu ekitiibwa, si bannimibbirye, abatanywanga mwenge mungi, si beegombi ba bintu;\nNga bwetulabye nti Abakadde balina ebisanyizo n'birabo eby'enjawulo abamu nga basinga kubananbwe mungeri ez'enjawulo, abamu mukusomesa, abalala mubunabi oba mukwogera, abamu mukubulira enjiri era nga bamuyimusa aboluganda abalala basaumba nga balabirira ekisibo mu ngeri ez'enjawulo. Omutume Paulo alaga Abakadde b'e Kkanisa engeri gyebalina okola mu obuwereeza bwabwe nga abawanika ab'esiggwa. Ekigambo bye bikulu nyo okukwata nga twegendereza n'emukusaba eri bonna abatwala okuwereeza okw'obukadde, agamba bwati;\n(Ebiko 20:28) Mwekuumenga mmwe mwekka n'ekisibo kyonna Omwoyo Omutukuvu mwe yabateeka mmwe okuba abalabirizi, okulundanga ekkanisa ya Katonda gye yeegulira n'omusaayi gwe yennyini. Okirabye ekyo!! Abakadde balina okusooka okwekebeera bo b'enyini sikulwa ekitiibwa kibaletera amalala n'ebefuula abakama oba abakulu eri ekisibo kya mukama waffe Yesu, nebatwala obuyinza bwa nanyini ekisibo omusumba omumkulu !! Okulisa ekisibo ogwo murimu gwa mukama waffe Yesu nga bwetukiraba mu (Isaaya40:11) Aliriisa ekisibo kye ng'omusumba, alikuŋŋaanya abaana b'endiga mu mukono gwe, n'abasitula mu kifuba kye, aliyitiriza mpola ezo eziyonsa.\nKale ow'oluganda bwa londebwa okuba omuwereza oba Omukadde w'ekkanisa, abeera akikirira Omusumba Omukulu okubeera omukutu mwayisa obubaka n'emmere eri ekisibo mu kiseera ekituufu ku bigambo eby'edda n'eby'omumaaso.\n(Jeremiyah 23:1,3,4) Zisanze abasumba abazikiriza abasaasaanya endiga ez'omu ddundiro lyange! bw'ayogera Mukama.\nOKUTEKEBWAKO EMIKONO GYA BAKADDE\n1. Tolekanga kirabo ekiri mu ggwe, kye waweebwa olw'obunnabbi awamu\nn'okuteekebwako emikono gy'abakadde. (1Tim 4:14).\n2. Ekigambo ekyo ne kisiimibwa mu maaso g'ekibiina kyonna; ne balonda\nSuteefano, omuntu eyajjula okukkiriza n'Omwoyo Omutukuvu, ne Firipo, ne\nPulokolo, ne Nikanoli, ne Timooni, ne Pammena, ne Nikolaawo, omukyufu ow'e\nAntiyokiya; 6 ne babateeka mu maaso g'abatume; ne basaba, ne babassaako\nemikono. (Ebiko 6:5-6)\n3. Mu Antiyokiya mu kkanisa eyaliyo waaliwo bannabbi n'abayigiriza, Balunabba\nne Simyoni eyali ayitibwa Niga, ne Lukiyo ow'e Kuleene ne Manaeni\neyayonsebwa awamu ne Kerode owessaza, ne Sawulo. Nga baweereza Mukama waffe n'okusiiba, Omwoyo Omutukuvu n'agamba nti Munnondere Balunabba ne Sawulo bakole omulimu gwe mbayitidde.\nAwo ne basiiba ne basaba ne babassaako emikono ne babatuma.\n4. Toyanguyirizanga kussaako mikono ku muntu yenna, so tossanga kimu na bibi by'abantu abalala: weekuume obeerenga mulongoofu. (1tim 5:22)\n5. Pawulo bwe yabassaako emikono, Omwoyo Omutukuvu n'ajja ku bo, ne boogera ennimi ne balagula. (Ebiko 19:6)\n6. Awo ne babassaako emikono, ne baweebwa Omwoyo Omutukuvu.\nNaye Simooni bwe yalaba ng'olw'okussibwako emikono gy'abatume baaweebwa Omwoyo Omutukuvu, n'abaleetera effeeza\nng'agamba nti Mumpe nange obuyinza buno buli gwe nnassangako emikono aweebwenga Omwoyo Omutukuvu. (Ebiko 8:17-19)\n7. Kyenva nkujjukiza okuseesanga ekirabo kya Katonda ekiri mu ggwe olw'okuteekebwako emikono gyange.\nBwekityo tusaamu ekitiibwa okutekebwako emikono gy'abakadde mu kkanisa nga bweturabye nga kikolebwa abatume mu Kkanisa. Emikono gyitekebwa okuboluganda okubakakasa eri ensonga gonna eyobuvunanyizibwa ebeera ebatumiddwa okola.\nEkyokulabirako Ku Timoseewo (Ebiko 21:15-19) Awo oluvannyuma lw'ennaku ezo ne tusitula emigugu ne tulinnya e Yerusaalemi.\n19 Bwe yamala okubalamusa n'ababuulira kinnakimu Katonda bye yakolanga mu mawanga mu kuweereza kwe. Abakadde bonna bakiriza wamu omurimu mukama gwakoze nga babasaako emikono nga akaboneero akokiriza emirimu mu mukono gwa Paulo ne Timoseewo.\nAbadinkoni bwebatekebwako emikono tebaweebwa buyinza okubulira enjiri okubanga tewali muntu alondebwa okubuliira enjiri naye ffena abakiriza twayitibwa Katonda okukikola wabula ffena tetwayitibwa kuba Badinkoni, n'olwekyo abatume bwebateeka emikono ku Bandikoni Bali babakaka ku buvunanyizibwa bwa Kkanisa okuyamba ku Abakadde omuwereza. Omukiriza yenna bwafuna okufukibwako amafuta ag' Omwoyo Omutukuvu affuna obuyinza okubulira enjiri nga bakozesa ebirabo n'omukisa gwonna ogwokuwereza oguba gufunise. Ekyokulabirako tulaba Setefaano awatali kumuwa lukusa lwonna oba bbaluwa yatandika okubulira amawulire amalungu Ebikolwa bya batume essula ey'omusanvu. N'olwensonga eyo abadinkoni okutekebwako emikono abatume kali kaboneero akokukakasa omukisa ku bulamu Bwabwe okuwereza.\nEra kituufu nti Paulo he Barunaba okutekebwako emikono tekyali kubawa lukusa oba buyinza okubulira amawulire amalungi, bano bali balondebwa dda okuba Abakadde b'ekkanisa bali babulira era ng'a basomesa. Ekyokulabirako;\n(Ebik 9:20-29, 11:26)\nAmangu ago n'abuulira Yesu mu makuŋŋaaniro ng'oyo ye Mwana wa Katonda.\nBonna abaamuwulira ne beewuunya ne bagamba nti Si ye wuuno eyanyaganga mu Yerusaalemi abaasabanga erinnya eryo? kye kyamuleeta ne wano abasibe abatwale eri bakabona abakulu.\nNaye Sawulo ne yeeyongeranga okuba n'amaanyi n'akwasanga ensonyi Abayudaaya abaali batuula e Ddamasiko, ng'ategeereza ddala nti oyo ye Kristo.\nAwo bwe waayitawo ennaku nnyingi, Abayudaaya ne bateesa okumutta.\nNaye amagezi gaabwe Sawulo n'agamanya. Ne bateeganga ne ku nzigi emisana n'ekiro okumutta.\nNaye abayigirizwa be ne bamutwala kiro ku kisenge, ne bamussiririza mu kisero.\nBwe yatuuka e Yerusaalemi n'agezaako okwegatta n'abayigirizwa: ne bamutya bonna, nga tebannaba kukkiriza nga naye muyigirizwa.\nNaye Balunabba n'amutwala n'amuleeta eri abatume, n'abannyonnyola bwe yalaba Mukama waffe mu kkubo, era nti yayogera naye, ne bwe yabuulira n'obugumu mu Ddamasiko mu linnya lya Yesu. N'abeeranga wamu nabo ng'ayingiranga ng'afulumanga mu Yerusaalemi,\n(Ebik 11:26) Bwe yamala okumulaba n'amuleeta mu Antiyokiya. Awo olwatuuka ne bamala mwaka mulamba nga bakuŋŋaana n'ekkanisa ne bayigiriza ekibiina kinene: abayigirizwa ne basooka okuyitibwa Abakristaayo mu Antiyokiya.\nBwekityo okutekebwako emikono abatume kyali litegeeza kusaamu ekitiibwa omurimu ogw'okuwereza kwebali bagenda okukola.\nTimoseewo okutekebwako emikono bawereeza banne mu Kkanisa kyali kitegeeza kabonero ka ku musaamu kitiibwa olw'omurimu gw'okuwereza asobola okubeera n'obuwagizi mu murimu.\nMu kuwereeza kwaffe tewali yetagaaga bbaluwa oba ekiwandiiko ekyenjawulo ekimuwa obuyinza okubulira enjiri okubanga obuyinza bwonna buuza eri Katonda mu linya lya Yesu. Abakola bwebatyo tebagoberea nkola ntukuvu ey'eggulu. Abatume n'ab'ekkanisa eyasooka tebakikola naffe tetuyinza okukikola. Okigeera eky'okubulira enjiri ekiva ku kigeera eky'omwoyo he birabo ebituweebwa okuva eri ye omugabi w'ebirabo ebirungi.\nABAWEREZA BALINA OKUSASULWA?\nObuwereza obw'okusasulir enaku sino webuli era abangi bakola bwebatyo, oyinza okuyamba nti y'enkola egobererwa abangi, kyoka eno siyali enkola b'ekkanisa eyasooka. Mukama waffe n'abalonde be Ekumi nababiri (abatume) abali balina ekisa ekimala okumanya tebakolera empeera yansimbi omurimu gw'okuwreza. Wabula okuwangayo okwakyeyagalire eri Abalevi nga enkola ya BayudaYah bweyali bagenda nakyo mumaaso. Abayigirizwa balina ensaawo yabwe eyakwatibwanga Yudah; (Yok12:6) Kale yayogera bw'atyo, si lwa kujjukira abaavu; naye kubanga yali mubbi, ye yayambaliranga ensawo, n'atwalanga bye baateekangamu. (Yok 13:29) Awo Yesu n'addamu nti Gwe nnaakoleza ekitole ne nkimuwa ye wuuyo. Awo bwe yakoza ekitole, n'akitwala, n'akiwa Yuda omwana wa Simooni Isukalyoti. Mazima bano tebabulwa kintu kyonna kyebetaaga okukola omurimu gw'okuwereza atera tebasabiriza buyambi bwonna babeera n'ebibamala. Mukama waffe Yesu wamu n'abayigiriza besiga Katonda okugabirira, abakyala ab'esigwa n'ebawereza mukama waffe n'abatume.\n(Mat 27,55,56) Waaliwo n'abakazi bangi abaayimirira ewala nga balengera, abaayitanga ne Yesu okuva e Ggaliraaya, abaamuweerezanga:\n(Luke 8:2,3) n'abakazi abaawonyezebwako dayimooni n'endwadde, Malyamu eyayitibwa Magudaleene, eyavaako dayimooni omusanvu,\nAbaluganda okuyigiriza kwa mukama waffe Yesu tekwalimu kusolooza sente n'abyabugagga. Wabula tulaba nga mukama waffe wamu n'abayigiriza be babeera bawereeza abateyagaliza bintu wabula abamalirira okola ekyo kitaffe kyayagala, okujjako omu Yudah eyayagala ebintu era tulabanga yalemererwa omuwereza owe (Yok 12:5-6). Okwagala essente n'enbitu n'okusabiriza sente okwa Babylon leero kuva munkola ey'obutayagala kuyiga mazima okufuna omwoyo ow'amazima. Kino kitekawo abakiriza abatalina mwoyo Omutukuvu abanonya ebya bwe gamba okunoonya sente okuba mu bakkiriza. Bwekityo mu kiseera kino ekya makungula mukama waffe wali okugabirira omurimu gwe atali kusabiriza buyambi okuva abakiriza oba gavumenti oba aboluganda.\nAbo abalala amasanyu n'ebyobugagga babunonye nga bakola eby'obusubuzi n'amakolero naye simu enjiri ya mukama waffe ey'ekitiibwa; naye waleme okubaawo n'omu afuuka omuwereza w'enjiri ya MassiYah okuba mimics rendered as ekilala kyona okuleka okwagala Katonda, Yesu n'amazima g'ekigambo kye wamu n'aboluganda: Okwagala okusanyukira mu kuwaayo sadaka y'obulamu bwaffe eri mukama waffe n'ekitaffe ey'obuwereza bwaffe bw' amageezi nga tuwaayo, obugagga, ekitiibwa ekiva eri abantu, emasanyu g'ensi, emikwano, ebirungi nebirala. Wabula abakiriza b'omunsi bino by'enyni byebanonya era bangi befunidde ekitiibwa ebinene enyo gamba; (Reverenda, Very Referenda, Most Referenda, Doctor, Senior Pastor ) n'ebirala bulk ekitiibwa n'omusala sikuyamba omuwereza eri obwetaavu bwe wabula okulakulanya omuwereza mu byobugagga asobole okungaanya bangi okumwegatako abeere n'kibiina ekinene, enkola eno evuddeko bangi okuba banabi b'olimba, abasomesa ab'obulimba, abawereza ab'omululu;\n(IsaaYAH 56:10-11) Abakuumi be bazibe ba maaso, bonna tebalina kumanya; bonna mbwa nsirusiru, tebayinza kuboggola; nga baloota, nga bagalamira, nga baagala okubongoota.\nWeewaawo, embwa za mululu, teziyinza kukkuta ennaku zonna; ne bano basumba abatayinza kutegeera; bonna bakyamidde mu kkubo lyabwe bo, buli muntu eri amagoba ge, okuva mu njuyi zonna.\n(Mika3:11) Abakulu baakyo basala omusango, baweebwe empeera, ne bakabona baakyo bayigiriza bafune ebintu, ne bannabbi baakyo balagula baweebwe effeeza; naye bo balyesigama ku Mukama nga boogera nti Mukama tali wakati waffe? akabi tekalitutuukako.\n(Abafiripi 3:2) Mwekuumenga embwa, mwekuumenga abakozi ababi, mwekuumenga abeesala:\n(2Tim 4:3-4) Kubanga ebiro birijja lwe batalikkiriza kuwulira kuyigiriza kwa bulamu; naye, amatu nga gabasiiwa, balikuŋŋaanya abayigiriza ng'okwegomba kwabwe bo bwe kuli;\nbaliziba amatu okulekanga amazima, balikyama okugobereranga enfumo obufumo.\nOmutume Paulo atuwa eky'ekulabirako mukuwereeza owe (2Abak 12:14-15)\nLaba, omulundi ogw'okusatu kaakano nneeteeseteese okujja gye muli; so siribazitoowerera: kubanga sinoonya byammwe, wabula mmwe: kubanga tekigwanira abaana okuterekeranga abakadde, wabula abakadde okuterekeranga abaana.\nEra ndiwaayo era ndiweebwayo n'essanyu eringi olw'obulamu bwammwe. Bwe nsinga okubaagala ennyo, njagalibwa katono?\nNga tugoberera mu bigere bya Yesu n'abtume tewali wetulaba ng'abawereza basasurwa, era kiragiddwa bulungi; (Ebik 20:33-35) Seegombanga ffeeza ya muntu yenna newakubadde zaabu newakubadde ekyambalo.\nMmwe mumanyi ng'emikono gino gye gyakolanga bye nneetaaga n'abo abali nange.\nMbalaze mu byonna bwe kibagwanira okukolanga emirimu bwe mutyo okuyambanga abatalina maanyi, n'okujjukiranga ebigambo bya Mukama waffe Yesu bwe yagamba ye yennyini nti Okugaba kwa mukisa okusinga okutoola.\nera bwe nnabanga nammwe nga nneetaaga, ssaazitoowereranga muntu yenna; kubanga ab'oluganda bwe baava mu Makedoni, baatuukiriza ebyali bimbuze; ne mu byonna nneekuuma obutabazitoowereranga, era nneekuumanga bwe ntyo. (2Abak 11:9).\nMazima eddembe lyaffe mukuwereeza lyelimu ddala ddala ng'abatume era nab'ekkanisa eyasooka, ekyo kitegeeza nti tulina okutambula nga bwebatambula munsonga zonna ez'okuwereza. Mukama waffe Yesu, abatume n'abawereza abalala bonna abatambula nebawaayo obulamu bwabwe, obudde bwabwe eri obuwereeza bwa mazima bakiriza nga ebirabo ebyabaweebwanga mukweyagalira okuva eri aboluganda okubayambako mu byetaago.\nTewali bakadde bonna eb'ekkanisa wonna wonna abali bawereza nga baweebwa omusaala oba ensako olwokuwereza, kino kirungi nyo ddala ekkanisa okubeera n'omuwereza atakolera mpeera. Omuwereza yenna atunulira mukama waffe Yesu eyamuyita ku mulimu neyesiga Katonda okumuyamba okumulabirira' sikituufu okukozesa ekirabo kyolina okufunamu amagoba oba okusalawo okumuwereza ng'abakusasula.\nMukama Katonda ow'ekisa agate omukisa ku kigambo kino.


Bukedde Online - Bannamagye abaawambye e Sudan baweereddwa wiiki 2 okuwaayo obuyinza\nBakutte agambibwa okubba essimu ya kamison...\nBannansi ba Sudan n’amagye bakyalemedde ku nguudo.\nOMUKAGO ogugatta amawanga ga Afrika guwadde bannamagye abaawambye obuyinza e Sudan ennaku 15 zokka okuzza obuyinza mu bantu baabulijjo oba ssi ekyo Sudan egenda kussibwako nnatti enkakali.\nLt. Gen Jalal al-Deen al-Sheikh, mmemba ku lukiiko olufuzi olw'amagye olwa Transitional Military Council yasisinkanye Katikkiro wa Ethiopia awali ekitebe ky'omukago gwa Afrika n'amutegeeza nga bwe bali mu ntegeka z'okulaba nga bawaayo obuyinza eri Gavumenti ekulemberwa abantu baabulijjo.\nAmawulire ga Gavumenti aga Sudanese State News Agency (SUNA) gaawandiise nga galaga nti bannamagye baabadde beetegefu okuwaayo obuyinza mu kaweefube w'okuzza emirembe mu ggwanga awamu n'okussa ekitiibwa mu kyasaliddwawo ekibiina ky'omukago gwa Afrika.\nCansala wa Girimaani, Angela Merkel naye ayongedde akazito ku bannamagye bw'abasabye ensonga y'okuwaayo obuyinza baleme kugisaagiramu kuba kye kimu ku bantu bye basinga okwagala mu kiseera kino.\nAbdel Fattah al-Burhan, akulembera Gavumenti mu kiseera kino yategeezezza nga bwe yafunye amasimu agamukubirwa okuva mu bakulembeze b'amawanga okuli; Kabaka wa Saudi Arabia, UAE, Qatar, South Sudan ne bamusiima omulimu gw'aliko ogw'okutebenkeza eggwanga.\nPulezidenti wa Misiri, Abdel Fattah al-Sisi naye yalaze obuwagizi eri Gavumenti abantu b'e Sudan gye beesiimidde kyokka n'ategeeza nti tebajja kweyingiza mu nsonga z'eggwanga eryo ez'omunda.\nABEEKALAKAASI BAAGALA EKIBIINA KYA BASHIR KIWEREBWE\nNg'oggyeeko okusaba Gavumenti ekulemberwa abantu baabulijjo, abeekalakaasi baagala ekibiina ky'abadde Pulezidenti, Omar al-Bashir, ekya National Congress Party (NCP) kisattululwe era wabeerewo n'okukakasibwa nti tekijja kwetaba mu kulonda kwonna okunaategekebwa.\nEby'obugagga bya NPC byonna baagala biboyebwe n'okuggalira abanene b'ekibiina kino kuba babadde basussizza okubatulugunya. Mu lukiiko lwa bannamawulire lwe baatuuzizza mu kibuga Khartoum baasabye wabeewo Gavumenti y'ekiseera ekulemberwa abantu baabulijjo ng'erina obuyinza obujjuvu. Kino bwe kitakolebwa tebalina Gavumenti yonna gye bajja kukolagana nayo.\nMu Gavumenti y'ekiseera bannamagye balina okuba nga balinamu ababakiikirira ate olukiiko lwa Transitional Military Council olwawambye obuyinza lusattululwe. Ssaabalamuzi w'eggwanga n'omumyuka we n'omuwaabi wa Gavumenti nabo balina okugobwa kuba baludde nga babanyigiriza nga batambulira ku ntoli za Bashir.\nObubiina bw'abakuumaddembe obubadde butulugunya abantu baagala busattululwe awamu n'okuggyawo etteeka erifuga amawulire n'enkuhhana abantu bye beekokkola nti bisussizza okubamalako eddembe lyabwe.\nAMAGYE GONGEDDE OKUPONDOOKA KU BY'OKUWAAYO OBUYINZA\nOmukutu gwa Al Jazeera gwategeezezza nti amagye gongedde okupondooka era ng'ensonda mu magye zaategeezezza nga bwe bagenda okuwaayo obuyinza mu kiseera ekitali ky'ewala.\nWaliwo ensisinkano gye baabaddemu n'abakulembeze b'abeekalakaasi ne babagamba nti batandike okunoonya omuntu gwe balaba asaanidde okubeera Katikkiro w'eggwanga mu Gavumenti ey'ekiseera.\nMu ntegeeragana eyatuukiddwaako bannamagye baagala ebifo bibiri byokka okuli minisita w'ensonga z'omunda n'ebyokwerinda. Amagye gongedde okukwata basajja ba Bashir ababadde bamulya mu ngalo .\nLWAKI BASHIR TAZAALA?\nOmar Al-Bashir alina abakazi babiri okuli; Fatima Khalid ne Widad Babiker Omer gwe yawasa oluvannyuma lwa bba, munnamagye Ibrahim Shamsaddin okufiira mu kabenje k'ennyonyi. Kyokka ekyewuunyisa wadde mugagga muvundu tewali mwana we amanyiddwa ku nsi.\nKyokka buli muntu mu Sudan yeewunaganya mu kimugunyu nga beebuuza ekyatuuka ku mukulembeze waabwe. Waliwo abawanuuza nti talina maanyi ga kisajja ate abalala ne bagamba nti enkwaso ezizaala z'atalina\nSudanese State News Agency\nGen Jalal al-Deen\nQatar, South Sudan\nNkumba egenze mu za Afrika nga tewera\nEyakoppye abaddugaza emmeeza bimutabuseeko\nPalamenti eyisizza Masaka City n'endala mukaaga\nOmukazi omulala attiddwa mu ntiisa e Ntebe\nSirina mayembe, bano balongo ba kika


Bukedde Online - Poliisi ekutte abadde yeeyita ow'ebyokwerinda n'anyaga abantu\nGwe bakutte ng'abba vanilla asimattuse oku...\nSegawa okumukwata kyaddiridde omusuubuzi Bannet Kiru akolera ku Nkurumah okwekubira enduuluku poliisi nga bwe yamukubira essimu ng’amutiisatiisa nga bwe yamufunyeeko amawulire nga bw’ataasasula kasooli era ng’akakiiko ka Lt. Col. Edith Nakalema kamunoonya ssaako ne ofiisi ya Kaliisoliiso.\nHamidu Segawa eyakwatiddwa.\nPOLIISI ng'eyita mu kitongole kyayo ekirwanyisa abazigu b'emmundu ekutte omusajja abadde yeeyita ow'ebyokwerinda n'okukolera ebitongole ebyenjawulo n'ekigendererwa ky'okubanyaga.\nBino byabaddewo ku Mmande abaserikale okuva mu Flying Squad bwe baakutte Hamidu Segawa abadde agenda nga yeeyita omukozi mu bitongole ebyenjawulo n'okweyita omuserikale n'atiisatiisa abantu n'ekigendererwa eky'okubaggyako ssente.\nAmyuka Omwogezi wa poliisi mu Kampala n'emiriraano, Luke Owoyesigyire yagambye nti Segawa okumukwata kyaddiridde omusuubuzi Bannet Kiru akolera ku Nkurumah okwekubirayo enduulu nga bwe yamukubira essimu ng'amutiisatiisa nga bwe yamufunyeeko amawulire nga bw'ataasula kasooli era ng'akakiiko ka Lt. Col. Edith Nakalema kamunoonya ssaako ne ofiisi ya Kaliisoliiso.\n"Twafunye okwemulunya okuva ew'omusuubuzi nga bwe waliwo amutiisatiisa era n'aggulawo omusango abaserikale ne bagendayo ne bakwata Segawa abadde yeeyita omuserikale n'okukolera ebitongole eby'enjawulo," Owoyesigyire bwe yategeezezza.\nYagambye nti Kiru yabuulidde poliisi nga Segawa bwe yasooka n'amukubira ssimu nga bw'asobola okukola naye bizinensi n'ekitongole ky'amakomera wabula oluvannyuma n'amukubira ng'amutegeeza nga bwe yafunye amawulire nga bwe waliwo okumunoonyerezaako ate oluvannyuma n'amukubira nti akolera mu kitongole ky'amakomera.\nYategeezezza nti Kiru nga musuubuzi wa birime yaggulawo fayiro nnamba SD:12/10/08/2019 era bwe yalabye nga Segawa agenze mu ofiisi ye n'ayita abaserikale abaamukutte.\nYagasseeko nti Segawa abadde anoonyezebwa ku misango egyekuusa ku kuggya ssente ku bantu egyamuggulwako ku Special Investigations Unit (SID) e Kireka ng'ogumu ku gwo gwakuggyako Hamis Lubega ensimbi 600,000/- oguli ku fayiro nnamba SD 04/15/08/2019. n'okuggya ensimbi 700,000/- ku Rose Birungi n'amuggulako omusango ku fayiro nnamba SD 04/10/08/2019.\nomusuubuzi Bannet Kiru\nSpecial Investigations Unit (SID) e Kireka\nKalina y'essomero egudde


Banange munkwase e Ggwanga ku myaka gye nina 61 nsobola era ndabye bingi, Gen. Tumukunde - Watchdog Uganda\nBanange munkwase e Ggwanga ku myaka gye nina 61 nsobola era ndabye bingi, Gen. Tumukunde\nGen. Henry Tumukunde bwe yabadde amaliriza kakuyege mu bitundu bya Ankole\nGen. Henry Tumukunde omu ku bavuganya ku ntebbe y’obukulembeze bwe Ggwanga agumizza bannaUganda nti alina obusoboozi obumala omukulembeze eGgwanga lino era n’abasaba okumwesiga.\nTumukunde agamba nti aze awulira amaloboozi agatali gamu nga abantu babusabuusa oba nga ddala alina obukugu n’obumanyirivu okutwala e Ggwanga Uganda maaso, nategezeza nti ku bbanga ly’amaze ng’awereza mu bifo ebitali bimu mu gavumenti talina kiyinza kumulemesa kukulembera Ggwanga.\nAyongeddeko nti pulezidenti Museveni yajja mu buyinza nga Alina emyaka 38 ate nga ye kati alina emyaka 61 gy’agamba nti myaka mituufu nyo omuntu okutwala obukulembeze, kubanga aba alabye ebintu bingi.\nTumukunde okwogera bino yabadde amaliriza okunonya akalulu by’Ankole nagamba nti newankubadde nga asobodde okutuuka muzi district ezitali zimu , naye obudde bwe babawa butono nnyo tebasobola kunnyonyola bulungi bantu baabwe bye bagenda kubakolera nga babalonze kubanga ne nguudo zenyini mwe bayita mbi nnyo ekibaletera okukerewa mu bifo ebimu oluusi n’obutatukirayo Ddala.\nTumukunde atemyetemye ebimu kwebyo byagenda okukoleera banaUganda bwe banaaba bamutaddemu obw’esige ne bamulonda nga muno mulimu okutumbula ebyobulimi n’obulunzi, eby’obulamu ne byenjigiriza saako okukola enguudo nadala mu bitundu eby’ensozi abantu baleme okukalubirirwa muntambula, saako n’okutambuza ebyamaguzi byabwe.\nWuuno Muhammed Wasswa NRM eyesomye okumaamula Ssentebe wa Division ye Mukono Jamil Kakembo DP mu ntebe\nNUP supporters opt to swim through a swamp to join Bobi Wine procession as Police block road in Mayuge


Bukedde Online - Aba NUCAFE batandise kaweefube ow'okutumbula omutindo gw'emmwaanyi\nAba NUCAFE batandise kaweefube ow'okutumbula omutindo gw'emmwaanyi\nAbadde abba kuleeti za sooda ku basuubuzi bamukutte\nOmugagga ali ku gw'okutta kanaabe bamukutte\nEYALI minisita Gerald Ssendawula N'Omumerika nga beegayaamu ku by'omutindo gw'emmwaanyi\nEYALI minisita Gerald Ssendawula akulembeddemu abalimi okutumbula omutindo n’obungi bw’emmwaanyi mu Uganda nga bayita mu kuzimba ekyuma ekisunsula n’okukola kaawa e Nammanve.\nSsendawula ye sentebe w’ekibiina kya( National Union of Coffee Agribusiness and Farm Enterprises) NUCAFE ekigatta abalimi n’abasuubuzi b’emmwaanyi ng’ali wamu ne Joseph Nkandu akikulira, ku Lwomukaaga baakyazizza Abamerika okuva mu Silcon Valley e California mu Amerika mu kaweefube w’okutumbula emmwaanyi.\nNkandu ng’annyonnyola Abamerika abaakulembeddwa Jeff Miller okuva mu Santa Clara University , yategeezezza nti ekyuma kino kye bazimbye sente ezimu zivudde mu balimi bennyini endala ne zibaweebwa ababayambyeko.\nYagambye nti kaweefube wookukola bino byonna baagala okuzimbawo sitoowa ennene ennyo bakung’aanye emmwaanyi, okuzimbawo ekifo webatendekera abalimi b’emmwanyi n’asaba gavumenti n’ebitongole ebiwola sente biyambe abalimi bafune sente ku magoba agasaanidde.\nSsendawula yagambye nti omulimu gwe bakoze gulabikako kubanga batono abavuddeyo okutumbula emmwaanyi so nga ziyingiza sente n’asaba Miller ategeeze banne bwe kibeera kisoboka babasuule omukono basobole okwongera ku mulimu bagumalirize.\nMiller yagambye nti ekintu kye yalabye kiyamba nnyo okufunira abantu wabula abantu sekinnoomu ebatera kukikola asinga kukiraba mu bbanka ya nsi yonna. Yasuubizza nti ensonga bagenda kwongera okuzeetegereza nga bazzeeyo ewabwe balabe webayinza okukwasizaako.\nNkandu yagambye ekyuma kye bazimbye kigenda kubeera nga kisunsula emmwanyi okuva mu kikuta bagiyise mu mitendera okutuuka nga bafulumizza kaawa era mu kiseera kino bali mu kukigezesa. Annyonnyola nti ekibiina ky’akulembera kirimu abalimi okwetoloola eggwnaga nga beegattira mu bibiina bya balimi okuva ku 30, 50 n’okweyongerayo.\nGavt eyongere okuwagira ebyobulimi - Lipooti\nAbâ€™e Kagoma nâ€™e Maganjo babasondedde ezâ€™oluguudo\nKyaddondo North evuddemu bana abaagala okugenda mu Palamenti\nAbâ€™e Maganjo basiimiddwa okutumbula Ekkanisa


Ddala Bayibuli ewagira obuddu\nWaliwo enkola ey’okutunuulira obuddu nga ekintu eky’edda. Wabula kitebeerezebwa okuba nti waliwo abantu abasoba mu miriyooni 27 bakozesebwa nga abaddu, bakakakibwa okukola, batundibwa nga okukozesebwa omukwano, okuba ng’ekintu eky’ensikirano. Ng’abanunulibwa okuva mu buddu obw’ekibi, abagoberezi ba Kristu balina okuba ku mwanjo mu kukomya obuddu mu nsi leero. Wabula ekibuuzo kiri nti, lwaki Bayibuli tewakanya nnyo buddu? Lwaki Bayibuli erabika nga ekkiriza enkola y’okutwala abantu nga abaddu?\nBayibuli tewakanya buddu oa kukozesa bantu ng’abaddu. Wabula ewa engeri abaddu gyebalina okuyisibwamu. (Ekyamateeka 15:12-15; Abaefeeso 6:9; Bakkolosaayi 4:1) wabula telaga nti okukozesa abantu nga abaddu kibi. Banji balaba kino okulaga nti Bayibuli ewagira buli ngeri yonna ey’obuddu. Bangi kyebalema okutegeera kiri nti, obuddu mu biseera bya biro ebiri mu Bayibuli bwali bulala nnyo n’obuddu obwakolebwa ebyasa ebiyiseeko. Obuddu mu Bayibuli tebwali bwa gwanga limu lyokka. Abantu tebatwalibwa okuba abaddu olw’okuba nti balina kala bweti oba bava mu gwanga bweliti. Mu Bayibuli, obuddu bwali bukwatagana na byanfuna, bwali bulaga wa woyimiridde mu kintu ky’obeeramu. Abantu beetundanga okuba abaddu bwebalemererwa okusasula amabanja gabwe oba okulabirira amaka gabwe. Mu ndagaano empya, Balooya, abasawo oba ne banabyabufuzi baali nga baddu ab’omuntu omu. Abantu abamu basalangawo okuba abaddu kubanga baali bagala mukama wabwe atwaale obuvunanyizibwa obw’okubalabirira.\nObuddu obwebyasa ebyayita ebiseera ebisinga bwali bukwatagana ku kala y’olususu. Mu Amerika, abaddugavu bangi batwalibwanga okuba abaddu olw’egwanga. Abantu abasinga bakkirizanga nti abaddugavu baali wansi ku bantu abalala. Bayibuli evumirira obuddu obuva ku gwanga kubanga esomesa nti abantu bonna batondebwa mukifaananyi kya Katonda (Oluberyeberye 1:27). Mu kaseera ke kamu, endagaano enkadde yawagira obuddu obw’ekigero era obw’ebyenfuna. Ensonga enkulu eri nti, obuddu Bayibuli bweyawagira tebufaanana buddu obw’egwanga erimu obwajjula ensi mu byaasa ebyayita.\nEndagaano empya n’Enkadde zombi teziwagira kuwamba bantu ekintu ekyatuukawo mu Afrika mu kyaasa ky’ekumi n’omwenda. Abafirika bagobebwanga era nebatundibwa eri abasuubuzi b’abaddu, ababaleeta mu Amerika okukola mu nsuku ne muzifaamu. Katonda akyawa enkol eno. Mu mazima, ekibonerezo omuntu akola ekintu kino alina kuttibwa: “Abbanga omuntu n'amutunda, oba bw'alabikanga mu mukono gwe, talemanga kuttibwa.”(Okuva 21:16). Okufaananako mu Ndagaano Empya, abatuunda abaddu bwatawalibwa okuba abantu “abatayagala era ababi” era bali mu tuluba lye limu nga abo abatta ba taata babwe oba ba maama babwe, abassi, abenzi, era abakaba, era abalimba.(1 Timoseewo 1:8-10).\nEnsonga andala enkulu eri nti omugaso gwa Bayibuli kusongera bantu eri bulokozi, ssi kukyuusa bantu. Bayibuli etunuulira ebintu nga ebiva munda okuda kungulu. Omuntu bwafuna okwagala, n’ekisa n’okusaasira kwa Katonda ng’afunye obulokozi, Katonda akyuusa emmeme ye, era aba agenda kulaba nga okutwaala abalala okuba abaddu kiba kibi. Aba agenda kulaba wamu ne Pawulo nti omuddu naye aba “waluganda mu Mukama” (Abafiripi 1:16). Omuntu aba alozeza ku kisa kya Katonda aba wakisa eri abantu abalala. Eyo y’engeri Bayibuli gyekozesa okukomya obuddu.


Bukedde Online - Bazudde emiwaatwa abagezigezi mwe bayita okukusa ebyamaguzi ku nsalo ne bafiiriza Gav't emisolo\nBazudde emiwaatwa abagezigezi mwe bayita okukusa ebyamaguzi ku nsalo ne bafiiriza Gav't emisolo\nAbanyakula amasimu g'abantu mu jjaamu Poli...\nAKAKIIKO ka Palamenti akavunaanyizibwa ku by’ebyensimbi n’okutegekera eggwanga kalambudde ensalo za Uganda ne kazuula ng’omuze gw’okukusa ebyamaguzi gufuuse baana baliwo!\nKaminsona Katesumbwa ng'ayogera eri ababaka.\nAkakiiko kano akakulirirwa omubaka Henry Musasizi (Rubanda East) kamaze ennaku ttaano nga kalambula ebifo ebitongole ayitibwa mu kuyingira n’okufuluma Uganda mu bugwanjuba n’obukiikakkono bwa Uganda,okusinziira ku kiwandiiko ky’amawulire ekyafulumiziddwa palamenti.\nBaagenze mu bifo okuli Busia, Malaba, Elegu, Afogi, Oraba, Lira, Vura ne Packwach. Era kaazudde ng’okukuza ebyamaguzi, abasuubuzi okulemwa okwogera amazima ku bungi bw’ebintu bye batwala n’olumu okubikweeka gikyaliwo.\nAkakiiko kaategezeddwa nti ng’ogyeko e Busia, ekifo awayingirirwa n’okufuluma eggwanga okugenda n’okuva mu Kenya e Malaba tekirina kizimbe kya wamu bakungu ba mawanga gombi mwe batuula. Kino kyonoona obudde bw’abayingiza n’okufulumya ebyamaguzi.\nKaminsona avunaanyizibwa ku bifo awayingirirwa n’okufuluma Uganda Dickson Kateshumbwa yagambye nti oluguudo oluyamba Uganda okufulumya ebyamaguzi luli mu mbeera mbi.\nYasabye gavumenti ekole ku luguudo luno olutaweza wadde kilomita emu.\nMalaga eyingiza ebyamaguzi ebiweza obutabalika mukaaga n’ekitundu ate n’efulumya bya butabalika nga bubiri. Busia yasinga kuyitayo mafuta.\nKu nsalo ya Uganda ne South Sudan, kaminson Kateshumba yagambye nti basanga obuzibu okulondoola abakukusa ebyamaguzi kuba abasuubuzi basobola okuyita buli we basanze ne beewala ebifo ebitongole ebiyitibwa okuyingira n’okufuluma eggwanga.\nGav't ekkirizza okwongeza emisaala gya bakansala ba KCCA\nMunaana bafu ate kkumi tebamanyikiddwaako mayitire mu nkuba efudemba ensagi zino\nPalamenti ekkirizza Nambooze okuleeta buto etteeka ly'okutangira ettamiiro\nNneevuma okuganza omufumbo\nEyakutula embuzi yange ye yampasa


Bukedde Online - Museveni by'anaakola mu Acholi\nMuseveni by'anaakola mu Acholi\nNabbi Omukazi ne Namisinga gibawunyidde\nMondo ne Kusasira beeyanjudde mu kakiiko k...\nPULEZIDENTI Museveni agambye nti agenda kukwata abakulira abakozi mu disitulikiti (CAO) ne ba RDC abalagajjalira emirimu gyabwe ne batuuka okuvumaganya Gavumenti. Museveni eyayaniriziddwa mu maanyi n’ekitiibwa mu kibuga Gulu, bino yabyogeredde ku kkanisa ya Watoto Church e Gulu mu kkampeyini ze ez’obwapulezidenti.\nAbawagizi ba NRM nga beera emmotoka ya Pulezidenti Museveni w’eyita.\nPULEZIDENTI Museveni agambye nti agenda kukwata abakulira abakozi mu disitulikiti (CAO) ne ba RDC abalagajjalira emirimu gyabwe ne batuuka okuvumaganya Gavumenti. Museveni eyayaniriziddwa mu maanyi n'ekitiibwa mu kibuga Gulu, bino yabyogeredde ku kkanisa ya Watoto Church e Gulu mu kkampeyini ze ez'obwapulezidenti.\nAbawagizi ba NRM nga bayisa ebivvulu mu kibiga ky'e Gulu.\n"Kyennyamiza okutuuka mu kitundu nga nnayikonto zonna zaafa, kyokka be kikwatako ba CAO ne RDC nga balemeddwa wadde okutegeeza be kikwatako okugonjoola ekizibu," bwe yalabudde.\nYagasseeko nti kati okuliisa ebijanjaalo empiso kuweddewo n'asaba abantu okuloopa abakulu abo kuba bakozi be era agenda kubasiba buli gwanaazuula nga yava ku mulamwa. Ku ssente ezisabibwa amasomero ga Gavumenti agalimu Bonnabasome ayagala ziviirewo ddala abayizi babeere nga tebalina kye basasula kuba akizudde nga zikaluubiriza abanaku.\nPulezidenti era yeekokkodde obubbi bw'eddagala mu malwaliro ga Gavumenti, kyokka n'agumya abantu nga bwe baafunye ekyuma eky'omulembe ekigenda okukirondoola okuva mu kkolero, mu National Medical Medical Stores gye lisooka okuterekebwa okutuukira ddala mu malwaliro ga wansi.\nKyokka eggulo kyabadde kyanjawulo, ebikumi n'ebikumi by'abantu bwe baalinze Pulezidenti mu bungi ng'akyama ku kkanisa ne beeyiwa mu kkubo n'okwera enguudo. Abawagizi ba NRM nga beera emmotoka ya Pulezidenti Museveni w'eyita. Museveni by'anaakola mu Acholi wadde teyavudde mu mmotoka zaasibyeemu n'abawuubirako.\nOmumyuka wa sipiika, Jacob Oulanyah yasiimye emirimu Pulezidenti gy'aleese mu kitundu kya Acholi bwe yamalawo abayeekera ba Joseph Kony abaali babatirimbula. Katikkiro wa Uganda, Dr. Ruhakana Rugunda yalaze enkulaakulana y'enguudo ezikoleddwa mu kitundu n'asaba abantu okwongera okwesiga omusajja omukulu ow'enkoofi ira kuba y'asobola eggwanga.\nLeero Pulezidenti Museveni lw'akomekkereza okunoonya obululu mu kitundu kya Acholi ng'olukuηηaana olusembayo lwakubeera Kitgum gy'agenda okusisinkanira abakulembeze ba NRM mu kitundu. Ebimu ku bintu Gavumenti ya NRM bye yeenyumirizaamu mu kitundu mulimu okukola enguudo.\nEzimu zaali zaasuubizibwa mu kisanja kino era ne zikolebwa okuli; Atyiak - Nimule (35 km), Acholibur - Kitgum - Musingo (86.4 km), Gulu - Acholibur (77.7km) ne Olwiyo - Gulu (70.3 km). Endala ezaali mu mbeera embi ziddaabiriziddwa okuli; Kafu - Kiryandongo - Kamdini (43 km), Kamdini - Gulu (62 km).\nEndala empya ezikolebwa kuliko; Atyiak - Adjumani - Umi (65 km) ate ng'oluguudo lwa Apac - Lira - Puranga oluweza kiromita 100 lunaatera okutandika okukolebwa. Ku nguudo Gavumenti kw'egasse okugula emigabo mu kkolero lya sukaali erya Atiak Sugar Factory. Amaka agasukka 7,000 gaweereddwa ensigo z'ebikajjo mu disitulikiti y'e Amuru ne Lamwo era ne bayambibwa n'okutegeka ettaka kwe balimira.\nNg'eyita mu Uganda Development Bank, Gavumenti egenda kukolagana n'essaza ekkulu erye Gulu batandikewo ekkolero lya Starch. Kino kyakuyamba abalimi okufuna akatale ka muwogo. Gavumenti ya NRM era eri mu ntegeka za kugula migabo mu Bukona Agro Factory esangibwa e Nwoya ekola ethanol okuva mu muwogo.\nGavumenti egenda kuwaayo obuwumbi 11 okugula emigabo era nga minisitule y'ebyensimbi yamaze dda okuwaayo ssente zino. Ekitongole kya NAADS kiri mu ntegeka z'okutandikawo ekkolero ly'ebibala erigenda okuzimbibwa e Nwoya ng'eri wamu ne kkampuni y'obwanannnyini eya "Delight".\nOluvannyuma lw'okuteekawo ekkolero, bbanka y'eggwanga eya Uganda Development Bank ejja kuteekamu ssente. Amakolero ana agagenda okuzimbibwa gagenda kuyamba abalimi b'ebikajjo, aba muwogo n'abeebibala.\nNkumba etandikidde mu ggiya okweddiza ekya Volley Ball\nAba Vision Volleyball Camp banoonya obukadde 156


Bukedde Online - Engeri omukazi gye yaluse olukwe ne yettira bba\nEngeri omukazi gye yaluse olukwe ne yettira bba\nAbalimi n'abalunzi balabuddwa\nNjagala Kabaka ajje mu kkooti annyonnyole ...\nMusaasizi ne Nabbengo ku lunaku lwe baamwanjula mu bazadde be.\nOMUKOZI w’awaka eyabaddewo ng’omukazi afumita bba ekiso mu kifuba n’afa oluvannyuma ayogedde engeri omukazi gye yaluse olukwe okutta bba n’okubuza obujulizi.\n“Bwe yategedde nti mmulabye n’ankyukira nange anzite abazze okutudduukirira banzigye mu kaabuyonjo gye neggalidde okutaasa obulamu bwange” Annet Lyashaba 14 omukozi wa Joan Najjuma bw’annyonnyola.\nKu nkomerero y’omwezi oguwedde, Joan Najjuma agambibwa okubeera nga yafumise bba Hannington Musaasizi ekiso mu kifuba mu maka gaabwe e Kawempe - Lugoba n’afiira mu ddwaaliro oluvannyuma.\nKyabadde kigambibwa nti, Najjuma yakutte bba n’omukozi w’awaka Lyashaba nga kye kyamutabudde okutuusa obulabe ku bba.\nYasoose kubulawo, poliisi y’e Kawempe bwe yakutte omukozi n’agitegeeza nti waliwo abasajja basatu abaayingidde ekikomera ne bafumita Musaasizi ekiso. Ekirala Joan Najjuma ge mannya ge yawa ku poliisi naye ebiwandiiko bye biraga nti ye Diana Nabbengo Luutu omubazi w’ebitabo e Wakiso amannya ga Joan Najjuma yageepaatiiseeko.\nLYASHABA ANNYONNYOLA ENGERI OLUKWE GYE LWALUKIBWA:\nKu Lwokusatu ku makya Nabbengo eyeeyise ‘Najjuma’ yakeera ne yeetegeka okugenda ku mulimu kyokka bba nga tanyega so nga bulijjo y’amuvuga.\nYabadde afuluma yasinzidde ku mulyango n’alagiriza bba ebigambo nti “leero Shalom tomunona ku ssomero nze hhenda okumwenonerayo ku ssaawa 7:00. Essaawa nga ziwera 7:00 mukama wange yakomawo n’omwana n’antuma ku dduuka okugulira omwana kkeeki eran’andagira omwana Shalom amperekereko.\nTwagenze okukomawo twamusanze wabweru wa nnyumba ng’ayagala kufuluma ggeeti akutte kkufulu mu ngalo. Nabadde nnyingira ennyumba ne nneekanga omusaayi ogukulukuse mu lukuubo nga guva mu kisenge, ne ntya era nayitira mu ggalagi okuyingira ennyumba bwe nagezaako okuggula enzigi z'ebisenge nga nsibe. Nafuluma nkozesa omulyango ogugenda mu kiyungu ky’omu nnyumba nneetegereze ne nsanga ‘uncle’ Musaasizi nga yeesigamiziddwe ku kisenge bamusibye ekigoye mu kifuba aliraanye akambe akajjudde omusaayi.\nNalekaana ne nkuba enduulu ne nziruka okufuluma nga ggeeti nsibe. Waayise akaseera katono Najjuma n’akomawo olwaggulawo ne nzirukira gy’ali yambuukira kukunkuba ng’ambuuza kye nkoze bba newankubadde nga yali tannaba kuyingira mu nnyumba.\nYansuula wansi n’antuulako n’ankuba nga bw’ambuuza gye mbadde ndaga. Bwe namwesimattulako ne nziruka ne nneggalira mu kaabuyonjo, yagezaako okukuba oluggi ne lumulema okuggulawo.\nBwe byagaana n’akkakkanya ku ddoboozi kyokka ng’ayogeza buyinza ng’andabula nti byonna bye ndabye sibeerako kye njogera singa mbyasa agenda kunzita. Yaleeta omwan Shalom ku mulyango gwa kaabuyonjo n’atulabula nti abantu abali ebweru bwe bayingira tubagambe nti waliwo abasajja babiri abayingidde ne bafumita Musaasizi ekiso.\nAbantu bwe baayingira n’abategeeza nti abadde annoonya, “mbadde nnoonya mukozi wange agudde eddalu n’afumita omwami wange ekiso n’adduka”, bwatyo bwe yategeezezza abadduukirize. Abantu be banzigya mu kaabuyonjo gye nali nneesibidde, Musaasizi ne bamutwala mu ddwaliro.” Lyashaba yategeezezza nti abadde yakakola ewa Najjuma emyezi mukaaga ng’ ansasuddeko emyezi ebiri.\nNABBENGO AYANJULA MUSAASIZI\nNabbengo yayanjula Musaasizi mu 2014, kyokka babadde baakamala emyaka 10 nga bali bombi. Abooluganda lwa Musaasizi nga bakulemberwa kojjaawe Jackson Tinkamanya, ne nnyina omuto Justine Kalemba ne nnyina w’omukozi Lyadia Kedin baasisinkanye ne Nabbengo gy’ali mu kaduukulu ne boogera naye.\nBabadde ne ssentebe w’e Kawempe - Lugoba Ssalongo Juma Sserwadda ebintu ne bigabanyizibwa. Eby’omukozi baabiwadde nnyina engoye za Nabbengo ne baziwa nnyina, abooluganda lw’omugenzi ne batwala ebirala kyokka ebimu baabitundiddewo. Sserwadda yategeezezza nti abantu bano ennyumba yaabwe babadde bagipangisa 800,000/- buli mwezi.\nEyafumita bba n'amutta atandika mwezi guno okwewozaako\nNnyinimu akutte bba n'omukozi mu buliri nga basinda omukwano\nEyatta bba ali mu kkooti


1 Peetero 1 LCB - 1 Peter 1 NIRV | Biblica América Latina\n1 Peetero 1 LCB - 1 Peter 1 NIRV\n1Nze Peetero omutume wa Yesu Kristo, mpandiikira abalonde ba Katonda, abaasaasaanira mu Ponto, ne mu Ggalatiya ne mu Kapadokiya, ne mu Asiya ne mu Bisuniya, 2 Katonda Kitaffe be yasooka okumanya ne batukuzibwa Omwoyo olw’okugondere Yesu Kristo, era ne balongoosebwa n’omusaayi ggwe, ogwabamansirwako.\n3 Katonda Kitaawe wa Mukama waffe Yesu Kristo atenderezebwe. Olw’okusaasira kwe okungi twazaalibwa mu bulamu obulina essuubi omulundi ogwokubiri, olw’okuzuukira kwa Yesu Kristo mu bafu. 4 Bw’atyo n’atusuubiza omugabo mu busika, ogw’olubeerera ogutakyusa langi era ogutafuma, gw’atuterekedde mu ggulu. 5 Era Katonda, mu buyinza bwe, alibakuuma olw’okukkiriza kwammwe, n’abatuusa mu bulokozi obwateekebwateekebwa okubikkulirwa mu biro eby’enkomerero. 6 Ekyo, kijja kubasanyusa nnyo newaakubadde nga mujja kusanga ebizibu bya ngeri nnyingi okumala akaseera. 7 Kubanga okugezesebwa kw’okukkiriza kwammwe, kwa muwendo mungi nnyo okusinga zaabu egezebwa mu muliro n’ekakasibwa, kulyoke kusaanire ettendo n’ekitiibwa n’okugulumizibwa ku lunaku luli Mukama waffe Yesu Kristo lw’alirabikirako. 8 Newaakubadde nga Yesu oyo temumulabangako, kyokka mumwagala, era ne kaakano temumulaba naye mumukkiriza ne mujjula essanyu eritayogerekeka ne mumugulumiza, 9 era ekiva mu kukkiriza kwammwe kwe kulokolebwa kw’emyoyo gyammwe.\n10 Bannabbi baafuba nga bwe baasobola okuvumbula era n’okutegeera okulokolebwa kuno, ne bategeeza eby’omu maaso ku kisa kya Katonda ky’agenda okubawa. 11 Omwoyo wa Kristo ng’ali mu bo, yategeeza eby’omu maaso ku kubonaabona kwa Kristo era n’ekitiibwa ekiriddirira, ne bafuba okuvumbula omuntu gwe kirituukako n’ekiseera we kirituukira. 12 Bannabbi bano Katonda yabalaga nti ebyo tebabikola ku lwabwe, wabula ku lwammwe. Era kaakano Enjiri ebuuliddwa gye tuli ffenna. Yatubuulirwa mu maanyi ga Mwoyo Mutukuvu eyava mu ggulu. Bino by’ebintu ne bamalayika bye bayaayaanira okutegeera.\n13 Noolwekyo mwetegeke nga muli bateefu, nga mutadde emitima gyammwe ku kisa kya Katonda ekiribaweebwa, Yesu Kristo bw’alirabika. 14 Mugonderenga Katonda, kubanga muli baana be, muleme kufugibwa okwegomba kwammwe okubi okw’edda, kwe mwatambulirangamu mu butamanya. 15 Kale, nga Katonda eyabayita bw’ali omutukuvu, nammwe mubeerenga batukuvu mu byonna bye mukola. 16 Nga bwe kyawandiikibwa nti, “Mubenga batukuvu, kubanga nze ndi mutukuvu.”\n17 Mujjukire nti Kitammwe gwe musaba, asalira omusango buli muntu awatali kusaliriza, musaana mumusseemu ekitiibwa, nga mwetwala ng’abagenyi ku nsi kuno. 18 Kubanga mumanyi nti mwanunulibwa mu mpisa zammwe embi ezaava ku bajjajjammwe. Temwanunulibwa na bintu ebiggwaawo nga ffeeza oba zaabu. 19 Wabula mwanunulibwa n’omusaayi gwa Kristo ogw’omuwendo omungi ennyo, ogw’omwana gw’endiga ogutaliiko kamogo oba ebbala. 20 Kristo yategekebwa dda nga n’ensi tennatondebwa, kyokka mu nnaku zino ezaakayita n’alabisibwa ku lwammwe. 21 Mu ye, mwe mwayita okukkiriza Katonda eyamuzuukiza mu bafu, n’amuwa ekitiibwa, era okukkiriza kwammwe n’okusuubira kwammwe kyebivudde binywerera ku Katonda.\n22 Kale kaakano nga bwe mumaze okutukuza emyoyo gyammwe olw’okukkiriza amazima, ne mwagalanira ddala mu luganda lwennyini, mweyongere okwagalana n’omutima ogutaliimu bukuusa. 23 Kubanga okusinziira mu kigambo kya Katonda ekiramu era eky’olubeerera, mwazaalibwa omulundi ogwokubiri. 24 Kubanga,\n25 Naye ekigambo kya Mukama Katonda kibeerera emirembe gyonna.”


Bukedde Online - Izon T nga bamutaddeko embooko\nIzon T nga bamutaddeko embooko\nGwe nnalonda ekkubo yankolako effujjo\nAbakyala b'e Kassanda beekokkola abasajja\nOMUYIMBI Izon T bamukubyeko embooko y’omuyimbi omulala amanyiddwa nga Wonellah.\nOkusinziira ku Lady Snear (ku kkono) nga ye maneja w'abayimbi bano bombi, eky'okuleeta Wonellah (ku ddyo) tekitegeeza nti Izon T (mu katono) yaggwaamu wabula akikoze olw'okussaawo okuvuganya okw'amaanyi mu bayimbi be bonna.\nOno agaanye n'ebigambo ebibadde biyitiηηana nti baayawukana ne Izon T n'agamba nti akyakola nga maneja wa Izon T era nga n'ekiwandiiko ekibagatta kikyaliko era kiraga nti akyali mu kibiina kya Snear Music.\nYawaanye Wonellah nga bwali omuyitirivu mu kukuba emiziki nga yasoose n'akayimba ka "Kassuukali". Izon T nga bamutaddeko embooko NG'OGGYEKO entujjo ya komedi etuumiddwa ‘Comedy kalakata' okuteeka abawagizi ku bunkenke, ne bakazannyirizi buli omu awera kulagako ku munne.\nAbantu beesunga entujjo eno etegekeddwa ku Bivally Hill e Kansanga ku Lwokutaano luno nga March 20, nga bagamba nti "ddala eno egenda kubeera kalakata…" Entujjo eno ewomeddwaamu omutwe Godi Godi owa Bukedde Fa Ma ekuηηanyizza bakazannyirizi ab'amannya mu ggwanga era bano bagenda kuttunka olwo abawagizi basalewo ani asinga. "Kino tekibangawo.\nGodi Godi ku luno mbaleetedde bakazannyirizi abalala okuli; MC Mariachi, Maurana ne Reign, Madrat ne Chiko, Kapale, Jjajja Bruce, Alex Muhangi, Snake & Zoolo n'abalala\nEmbeera ya Zaake etabudde omulamuzi\nCoronavirus: Amawanga ga Afrika 9 gatudde bukubirire\nAkaboozi kagema kookolo w'obusajja\nWootameroni; Gyekwate okutangira obulwadde bw'omutima


Bukedde Online - Kiki ekigaanyi ebbeeyi y'emmere okukka ng'ate tuli mu makungula?\nNambatya eyawangula eky'omulimi asinga e Wakiso afunye omudaali\nAbalimi babasomesezza ku bulabe obuli mu m...\nTuli mu makungula naye lwaki kkiro y’akawunga e Busoga ekyagula 1800/-? Kino kye kimu ku bibuuzo ekiri ku mimwa gy’abantu bangi. Amazima gali nti enjala ekyaluma abantu mu disitulikiti za Busoga ezimu, yadde tuli wakati mu makungula!\nAbalimi b'e Namwendwa - Kamuli ng'alaga engeri ekyeya gye kyakubamu emisiri gye egya kasooli\nEbbeeyi y’emmere erinnye tetalizza byalo na bibuga era mu disitulikiti y’e Buyende,Kaliro ne Luuka, ebbula ly’emmere eririyo balitaddemu ebyobufuzi.\nKino kivudde mu nkuba ebadde ey’omunyoto sizoni eno era ssente z’abalimi zitokomose kuba abaali balimye yiika ne yiika za kasooli nga basuubira okufuna ttani eziwerai bakkutte ku ttama olw’enkuba eyayiika omulundi ogumu ne yeesiba , ate bwe yaddamu okutonnya n’eba ya bbalirirwe wakati mu kuboola ebitundu bingi.\nKino kye kivuddeko amakungula amabi ng’ate mu mazima abantu baali beemazeeko emmere nga bamanyi nti enkuba ejja kutonnya nga bulijjo.Okunonyereza kwa Bukedde kw’akoze azudde nti yadde tuli mu makungula , ebbeeyi y’emmere eky’ali waggulu nga mu byalo okugeza nga mu muluka gw’e Bukutula , Kabukye, Nkoone , Bumogoli ne Irundu mu disitulikiti y’e Kamuli, kkiro ya muwogo omukalu eri ku 800/-, ate ey’akawunga eri ku 1,200/-.\nHussein Nsuwa, ng’ono y’akwanaganya emirimu gya Operation Wealth Creation mu ggombolola y’e Kagulu agamba nti abalina muwogo omubisi gwe baatundanga layini emu ku 10,000/- ng’eriko ebikolo nga 15 kati egula 30,000/-, nga kyava mu bantu okumweyunira ng’oli bw’azigula famire erwawo ng’eryako.\nKu kyalo Igalaza mu Kagulu, okusinzirira ku ssentebe wa LC1, Michael Bankyaye, ebbaafu ya muwogo omukalu eyagulanga 5,000/- kati eri ku 20,000/- ate kkiro y’akawunga ka kasooli egula wakati wa 1,200/- ne 1,800/- okusinziira ku kika.\nAbakazi nga batunda lumonde mu kibuga ky'e Kamuli. Baagambye nti ensowo ya lumonde eyali ku 35,000/- kati egula 90,000/-.\nKansala akiikirira eggombolola y’e Kagulu ku disitulikiti y’e Buyende, Stephen Bagalana yagambye nti lumonde omukalu gwe bayita “Obukeke” naye takyagulikako, ensawo eyagulako 15,000/- kati eri ku 60,0000/- ng’ate n’okugifuna kuba kusiitaana.\nMu katale akanene mu kibuga ky’e Kamulii, omuceere gugula wakati wa 2,800/- ne 3,600/- okusinziira ku musuubuzi w’ebirime, Annet Ssonso.\nEnsawo ya lumonde eyagulanga 80,000/- kati eri wakati wa 140,000/-ne 155,000/-, ekireetedde omulengo okulinyisibwa okuva mu 1,000/- ne gudda ku 2,000/-.\nEnsawo ya muwogo eyali ku 45,000/- mu March mu kibuga Kamuli kati egula 90,000/- n’omusobyo, ekirinnyisizza ebbeeyi y’akatogo n’ebipimo okukendeera.\nAbayiisa amalwa mu Industrial Area e Kamuli bakaaba lwabwe kuba kkiro y’obulo eyali ku 900/- kati eri ku 1,600/- ng’ate okubufuna olina kulagiriza omusuubuzi ow’omu kyalo n’akuyiggira ate bw’ogayaalamu n’afuna amwongeramu ssente toddayo kumulaba.\nKino kirinnyisizza n’ebbeeyi ya kkolokolo y’amalwa, eyali esinga obutono eyali ku 1,000/- yadda ku 2,000/- ate ennene eyali mu 2,000/- eri ku 4,000/-, okusinziira ku kaguyiisa omu, “Maama Bbooyi.”\nOmulimi w'e Namwendwa - Kamuli ng'alaga engeri ekyeya gye kyakubamu emisiri gye egya kasooli\nOkusinzirira ku ssentebe w’akatale k’e Kamuli akanene, Robert Bwamiki, kkiro ya kasooli eyaakakungulwa tennaba kutegeerekeka wabula amakungula we gayingiriddewo ng’egula wakati wa 1,000/-ne 1,400/-, soya 3,000/-, ebinyeebwa 6,000/-, entungo zibadde wakati wa 8,000/0 ne 10,000/-.\nBwamiki agamba nti ekisseeko ku bbeeyi bwe bummonde obwali ku 1,800/- kati bugula 1,000/-, ne kasooli omwokye eyali asinga obunene ng’agula 700/- kati agula 400/-.\nOlw’obudde obubadde obubi, obutunda nabwo bukyagula wakati wa 5,000/- ne 6,000/- mu butale bw’e Kamuli ne Jinja okusinziira ku ssentebe w’ekibiina ekibulima e Busoga, Ernest Mmungo.\nAkulkira eby’obulimi mu disitulikiti y’e Buyende, Dr. Fredrick Kabbale yakubirizza abalimi okukozesa enkuba entono erabikawo basimbe emmere kuba sizoni z’emyaka z’asenguka (Shift of season), ng’eya ttogo eyalingawo mu Febwali ne March kati eri yadda mu April ne May, ate eya ddumbi yava mu July ne August kati etandika mu October n’emalira mu Desemba ne Janwali.\nAkulira eby’obulimi e Kamuli, Richard Musenero yalabudde abantu b’ewale okwetundako emmere okutuusa nga b’ekakasizza nti amakungula ganaaba ku luda lwaabwe.\nWabula Asupasa Nadhomi,omulimi w’e Bupadhengo mu ggombolola y’e Nawanyago yagambye nti obuzibu abalimi bwe balina kwe kuba nti emmere ey’okulya (food crops) ate yafuuka ya kutunda (cash crops) okufuna fiizi z’abaana n’okumala ebizibu by’amaka omuli amabanja n’obujanjabi.\nEngeri abasajja gyebayinza okwewala obutabanguko mu maka


Bukedde Online - Obutooki bwe nakolanga okuzannyisa kati mbufunamu ssente\nObutooki bwe nakolanga okuzannyisa kati mbufunamu ssente\nOkwokya ebyuma sikwevuma kuba mwe nfuna ssente\nNasooka kukola butooki bwa kuzannyisa kyokka ekibululu ekyajja olw'amasannyalaze okuvaako kye kyanzibula amaaso kati nkola ssente.\nKawooya ng'alaga akatooki k'amalirizza okukola nga kaaka.\nRonald Kawooya 10, asoma P.4 ku Ivory Primary School e Kateera mu Town Council y'e Bukomero nga mutabani wa Charles Kasule e Kateera y'omu ku balwanyisizza enzikiza mu kitundu kye oluvannyuma lw'okuyiiya obutooki obukozesebwa ng'amasannyalaze gavuddeko ng'era afunyeemu.\nAnyumya bwe byatandika:\nOkutandika okukola obutaala buno nali mbuzannyisa ne bannange, kyokka olumu amasannyalaze gaavaako okumala ebbanga abantu nga balina kukozesa mafuta.\nAmafuta gaggwa ku ssundiro eryaliwo ate ng'abaali bagatunda mu bidomola bagaseera.\nKawooya ng'agatta waya okwakisa tooki.\nNali nkola butooki bwange nga mbuzannyisa ne bannange era ekibululu bwe kyatuuka ne ntandika n'okubukozesa mu kisenge kyaffe kubanga taata yali tayagala tukozese misubbaawa ng'atya okwokya ennyumba.\nTaata bwe yalaba nga bwaka bulungi n'andagira nkoleyo n'ak'omu ddiiro era ne nkakola, okuva olwo buli eyajjanga awaka nga kaaka, nga yeebuuza eyakola akataala ako, bwe baamugambanga nti nze ng'ang'amba okumukolerayo.\nMaama ne taata bwe baalaba nga bye nkola waliwo ababyagala ne basalawo okumpagira nga bampa bye nali nkozesa ng'amanda ne waya, olwo ne nnonda enkoba n'ebibookisi bye nkozesa okusiba amanda ne ntandika omulimu.\nMu kukola obutaala buno sseetaga bintu bingi, nkozesa ebipapula by'ebibookisi, enkoba, obuti, amanda n'obutaala bwa balubu obuva mu butooki obukaddiye.\nEnkoba, ebibookisi n'obuti, mbikozesa mu kusiba amanda ge mbeera ng'enda okukozesa okwakisa balubu.\nNkozesa amanda okuva ku limu okutuuka ku mukaaga. Amanda gye gakoma okubeera amangi n'ebbanga lye kamala nga kaaka okubeera eggwanvu naye ne ssente ze nsaba gye zikoma okulinnya.\nKawooya ng'alaga amanda g'akozesa okwakisa tooki z'akola\nObutaala bwange buwangaala wakati wa wiiki 2 n'omwezi kyokka bwe kaba kaweddemu amaanyi omuntu ampita ne nziramu ne nsumulula amanda ne tuggyamu agayonoonose ate ne nteekamu amalamu oba okugaanikako ate ne tuddamu ne tugakozesa.\nBe nguza obutaala bwange\nObutaala bwange mbuguza baliraanwa baffe ate naffe awaka tubukozesa bwe wabeerawo obwetaavu.\nKyokka mu kiseera kino omuntu bw'aba ayagala okumukolera akataala ye yeegulira amanda olwo nze ne noonya ebisigadde ne mukolera akataala okuggyako ssinga aba akkiriza ebbeeyi gye naakamuguza nga nze nneenoonyeza amanda.\nObutaala bwe nkola busingira wala obutooki obutundibwa mu maduuka kubanga bwo bukola olunaku lumu ate obubwe busobola n'okusukka omwezi.\nKawooya ng'alaga obuwanvu bwa waya z'asiba ku tooki z'akola\nEkirala mbusiba wamu ng'omuntu tasobola kwerabira waakatadde kubanga akasibira mu kifo kimu kyokka ne bw'oba oyagala akokutambuza asobola okukakola nga katambuzimbwa.\nAkataala kange bwe mba nga buli kimu nze nkyefunidde mba nkatunda wakati wa 2,000/- ne 4,000/-, kyokka bwe kiba nga kaasitoma y'aguze amanda, nze ne nfuna ebikozesebwa ebisigadde kaba wakati wa 1,000/- ne 3000/-.\nIvory Primary School Kateera\nAb'e Buvuma bennyamivu olw'embeera y'ekidyeri: 'Tutambulira mu kufa'\nEntambula y'ekidyeri esannyaladde e Kamuli


Omuyizi wa yunivaasite awangudde emmotoka mu Tukonectinge, ayogedde ekimutusizza ku buwanguzi – Galaxy FM 100.2\nOmuyizi wa yunivaasite awangudde emmotoka mu Tukonectinge, ayogedde ekimutusizza ku buwanguzi\nDiana Nabembezi omuyizi mu mwaka ogw’okusatu ku St. Lawrence University ng’asoma byabusuubuzi awangudde kapyata y’emmotoka ekika kya Toyota Wish mu Kampeyini ya Tukonectinge with Pepsi.\nKampuni eya Crown Beverages Limited (CBL), efulumya eky’okunnywa kya Pepsi, Mirinda, Mountain Dew, Sting, n’amazzi ga Nivana batoongoza kampeyini ya Tukonectinge okudizza ku bakasitooma ebintu eby’enjawulo.\nKampeyini ya Tukonectinge yakamala sabiti 11 era ku mmotoka 25, 22 ziwanguddwa, ku Firigi 24, 20 zigabiddwa, okutwala abantu mu kibuga Dubai ku bantu 24, 20 bawangudde.\nAbalala bawangudde Airtime ne Mobile Money.\nMu kukwasa Nabembezi emmotoka, yagambye nti abadde alina ekirooto okuvuga emmotoka nga omwaka gunno 2019 tegunagwako wadde abadde talina ssente kugyegulira.\n“Njagala okwebaza Katonda kuba asobodde okwanukula essaala zaange, buli lwa Ssande mpadde ntambuza bigere okugenda ku Kkanisa era mbadde ntegeeza bato bange nti nina okufuna emmotoka nga omwaka gunno tegunagwako nga bansekerera, kyokka Katonda wange asobodde okunfunira emmotoka, mwebale nnyo Pepsi, Omukama abadizeewo ekinene”, ebigambo bya Nabembezi wakati mu ssanyu.\nMu Kampeyini eno, abawanguzi b’emmotoka bavudde mu bitundu by’eggwanga eby’enjawulo omuli Lira, Kole, Kyenjojo, Rukungiri, Mbarara, Mubende, Jinja, Busia, Aleptong, Ibanda, Rubaga, Namugongo ne Masaka nga kuliko abakyala 9 n’abasajja 13.\nOkusinzira ku Edris Ntende akulira obwa kitunzi mu bitundu bye Kabalagala, Crown Beverages bakoze kampeyini ez’enjawulo omuli Twangula, Sala Puleesa, Chamuka, Motozela ne Mirindarific era abantu bangi bafunye ebirabo eby’enjawulo kyokka ku mulundi gunno, kampeyini ya Tukonectinge with Pepsi egendereddwamu okugumizza enkolagana ne bakasitooma baabwe ssaako n’okunoonya abalala.\nOlunnaku olw’enkya, omuwanguzi omulala Namukabire omutuuze ku kyalo Entebbe bagenda kumukwasa emmotoka ye.


‘Obufumbo si bwa kwegezaamu ng’engoye’ – ababaka\nHome Topic ‘Obufumbo si bwa kwegezaamu ng’engoye’\n‘Obufumbo si bwa kwegezaamu ng’engoye’\nHome › Forums › Ababaka Discussions for Unity and Peace › Masangaanzira / Crossroads › ‘Obufumbo si bwa kwegezaamu ng’engoye’\nAugust 19, 2008 at 9:41 am #18318\nAbagole ne Nnaalinnya Nassolo (ku kkono).\nOMUSUMBA w’essaza ly’e Masaka, John Baptist Kaggwa aloopedde Kabaka abantu abalemedde mu bufumbo obw’ensonga n’agamba nti abasinga babufudde bwa kwegezaamu ng’abeegeza mu ngoye.\n“Beene weekenneenye abantu bo, bangi ennaku zino bawasa abakazi ne babatulugunya kuba baba tebayise mu bufumbo obutukuvu mu Klezia. Nazzikuno ng’abaami n’abakyala tebawasiza wadde okufumbirwa ku luggya nga bwe kiri kati, ekyo kye tuyita okwegeza mu bufumbo ng’omuntu bw’akola okwegeza mu lugoye olupya ng’agenda okulugula,” Omusumba Kaggwa bwe yategeezezza Kabaka Ronald Muwenda Mutebi mu Lutikko e Lubaga ku Lwomukaaga.\nYabadde agatta Timothy Nkata, mutabani w’omumyuka wa Katikkiro wa Buganda asooka Emmanuel Ssendaula eyeewangulidde Naava Victoria Nabakka muwala wa Nnaalinya Dorothy Nassolo mu bufumbo obutukuvu.\n“Baana bange muyingidde obufumbo obutukuvu era mufube okulaba nga mubunywereramu kuba Katonda ky’agasse tekigattululwa. ate muli baamukisa okulaba nga mukubye ebirayiro byammwe nga n’Omutanda abeegese a-maaso,” Omusumba Kaggwa bwe yakuutidde abagole bano. Oluvannyuma abagole baasembezza abagenyi baabwe e Lugogo mu kibangirizi kya bannamakolero.\nPublished on: Monday, 18th August, 2008\nAugust 21, 2008 at 8:37 am #19410\nBakiyingi bajaguzza emyaka 10 mu bufumbo\nMw. Kiyingi ng’aliisa mukyala we Nakiwala ku mukolo.\nBAKIYINGI baakoze akabaga kwe baajagulizza emyaka kkumi bukya bagattibwa mu bufumbo Obutukuvu.\nOmukolo gwabadde ku Pope Paul Memorial Community Centre mu Ndeeba wiiki ewedde. Mw. Deo Kiyingi ye bba wa minisita wa Kabaka avunaanyizibwa ku bulambuzi, Muky. Florence Nakiwala Kiyingi nga batuuze e Mutundwe mu Ggombolola y’e Lubaga. Aba Kkampuni ya Lisa Medical Centre e Mengo ssaako eya African Medical Solutions, amalwaliro agaddukanyizibwa Bakiyingi be baawomye omutwe mu nteekateeka y’omukolo guno.\nMinisita Kiyingi yeeyamye okusigala nga munywevu mu bufumbo bwabwe bakolerere ezzadde lyabwe ery’abaana abana.\nMinisita wa Kabaka omubeezi ow’amawulire Medard Lubega Sseggona, omulung’amya w’olukiiko lw’abataka abakulu b’ebika, omutaka Nakirembeka Allan Waliggo, Omulangira James Wasajja ssaako omwogezi wa poliisi mu Kampala, Simeo Nsubuga n’abalala be beetabye ku mukolo guno ogwakulembeddwaamu Mmisa eyasomeddwa Fr. Simon Jude Kanyike.\nPublished on: Wednesday, 20th August, 2008\nAugust 21, 2008 at 10:17 am #19411\nEbiseera ssi bya kusajjalimba. Ebiseera bizibu. Mwenyweeze. Twetaaga okunyweeza omusingi gwe ggwanga lyaffe. Ate nga ne ba jjajja bwebagamba, amaka gwe musingi gwe ggwanga. Bemutwaalako omukwano babatenda bujega, bagala kutunafuya. Abaana baffe bonna tubagala, naye tewali ajja kubeera bulungi nga Obuganda tebuli bulungi. Saawa ya kunyweera mayuga, enyweera yelima.


Tukooye obusosoze n'obulyake, Besigye atongozza kampeyini gy'atuumye TWERWANEKO - Watchdog Uganda\nTukooye obusosoze n’obulyake, Besigye atongozza kampeyini gy’atuumye TWERWANEKO\nEYALIKO omukulembeze we kibiina kya Forum For Democratic Change FDC Dr. Kiiza Besigye atongozza kampeyini empya gyatuumye “TWERWANEKO” nga agamba nti kino bakikoze okusobola okukunga bannaUganda okwelwanako ku butali bwenkanya obuli mu Ggwanga.\nBesigye agamba nti ennaku zino ebintu engeri gye bitambulamu mu Ggwanga yeewunyisa nti kubanga obutemu, Enguzi, okuwamba abantu n’ebikolwa ebikyamu ebilala bingi nti naye be kikwatako balabika nti tebafaayo nga bannauganda batulugunyizibwa.\n“Tuvuddeyo ne kkampeyini eno okusobola okulaga bannauganda nti eggwanga lino lyabwe era balina okwerwanako nga bbo, okusobola okwejjako embeera ye ffuga bbi n’obutali bwenkanya obuli mu ggwanga.\nOkwogera bino abadde mu lukungaana lwa bannamawulire ku offisi ye esangibwa ku luguudo Katonga mu Kampala nga abadde awerekeddwako banne bwe bali mu kikoosi kyabwe ekya Peoples Gvernment.\nAgambye nti bwotunuulira ebikolwa eby’okuwamba abantu era abatemu ne babatta nga ebitongole by’okwerinda tebifuddeyo ebigenda mu maaso tolema kwenyamira, okwongeza ebisale bya bayizi mu matendekero agawaggulu, obubbi bwe nsimbi y’omuwi w’omusolo, obwannantagambwako obuli mu bitongole bya Gavumenti, okusibira abantu obwerere ne bilala, agamba nti ekiseera kituuse bannauganda beerwaneko kubanga eno Ensi yaabwe.\nAnokoddeyo gye buvuddeko omukulembeze we Ggwanga bwe yavaayo n’alagira amyuka omuduumizi wa Poliisi Gen. Muzeeyi Sabiiti okuvaayo ne nkola ennugamu ey’okuyitamu okumalawo obumenyi bwa mateeka, kyagamba nti kino kyalagira ddala nti bulijja abakuuma ddemba babadde tenalina kye bakola era nalagula nti enkola zonna ze bavaayo nazo tezijja kukola beerimba.\nAnyonyodde nti obusosoze obuliwo mu ggwanga Uganda naddala mu ngaba ye mirimu tebulabikangako walala, nagamba nti abantu bangi abalina ne biwandiiko tebafunye mirimu ate abatalina wadde obumanyirivu be batudde mu bifo byabwe.\nAlumbye akakiiko ke by’okulonda kaagambye nti kano buli kye kakola kaba kayamba mukulembeze aliko kati, nagamba nti akakiiko akaali kakulemberwa Badru Kiggundu kaali kale kale okunsinga kano ak’omulamuzi Simon Byabakama nagamba nti gye bujjako katono bagenda kutegeka olungaana olwamaanyi mwe bagenda okuyita okwebuuza ku bannaUganda eky’okukola.\nBesigye yakesimbawo emirundi egiwerera ddala 4 ku kifo ky’omukulembeze we Ggwanga kyokka nga obuwanguzi abukonga lusu, ono era abadde ajja atekawo obwediimo obuwerako omuli Walk To Work, Tubalemese ne bilala.


Bukedde Online - Pulezidenti asisinkanye abagagga abalwanira ebizimbe mu Kampala\nPulezidenti asisinkanye abagagga abalwanira ebizimbe mu Kampala\nAbasuubuzi basattira olw’obukwakkulizo Muhangi...\nAba Poliisi ababadde bavunaanibwa okutta...\nPULEZIDENTI Museveni asisinkanye abagagga okuli Drake Lubega, Mansoor Matovu Yanga ne Charles Muhangi n’abakakasa nti mu nnaku musanvu ajja kuba amaze okugonjoola ensonga zaabwe ezibakaayanya. Ensisinkano eno yabadde mu maka ga pulezidenti e Ntebe.\nPulezidenti yagumizza abagagga bano nti buli kimu ekibakwatako akimanyi era agenda kwebuuza ku bannamateeka be abasalirewo eggoye mu nnaku musanvu zokka okuva kati n’ekyo kiggwe. Ensisinkano eno yeetabiddwaamu ne Ssaabawolereza wa Gavumenti Williams Byaruhanga, pulezidenti n’abuulirira abagagga bano obutaddayo mu kkooti wadde nga nkulu nnyo mu by’okutaputa amateeka, wabula bamaze emyaka 13 nga bawozakyokka nga tebatuuka ku kukkiriziganya.\nWadde embeera yabadde bweti, naye abagagga bano bonna abasatu baavuddeyo nga basanyufu kubanga buli omu alowooza nti bajja kuyambibwa okusobola okumalawo endoolito zino. Abagagga bwe baatuukiriddwa okukakasa oba kituufu baasisinkanye Pulezidenti ku Lwokubiri ekiro ne bakkiriza nti kituufu bamusisinkanye naye ebyabaddeyo byabadde byabwe byakyama.\nAbasuubuzi basanyukidde ensisinkano eno ne bagamba nti baagala eveemu ebibala kubanga enkaayana wakati w’abagagga bonsatule zitaataaganyizza nnyo emirimu gyabwe ne batuuka n’okufiirizibwa ensimbi nnyingi. Baawadde eky’okulabirako nti wakati mu nkaayana zino ezimaze ebbanga, wabaddengawo oluusi lwe bawalirizibwa okusasula ensimbi z’obupangisa ez’emirundi ebiri naye gye biggweera nga bafiiriddwa kubanga oluusi babeera basasudde muntu mukyamu.\nSsentebe w’abagagga b’omu Kampala aba Kwagalana, Godfrey Kirumira yagambye nti kituufu bakitegeddeko nti pulezidenti yasisinkanye abasuubuzi bano era kino omukulembeze w’eggwanga kye yakoze kirungi kubanga ye ng’omukulembeze w’eggwanga bw’avaayo okutabaganya abasuubuzi be tewaba nsobi yonna ebeera ekoleddwa.\nYayongeddeko nti n’eggulo baasisinkanye minisita w’obutebenkevu Gen. Elly Tumwine ng’akulira abagagga b’omu Kampala okulaba bwayinza okuyamba abasuubuzi bano n’amukakasa nti ensonga eno pulezidenti agikolako era buli kimu kigenda kuggwa mu bwangu. Omwogezi w’ekibiina ekigagtta abasuubuzi ekya KACITA, Issa Ssekito yagambye nti bwe kibeera kituufu nti pulezidenti yasisinkanye abagagga bano kirungi\nMuseveni awadde abasuubuzi b'omu Kampala essuubi\nBasajjabalaba awadde ekiragiro ku bizimbe ebyatwalibwa Muhangi Drake Lubega ne Mansoor Young ne bamwanukula


Bukedde Online - Enkozesa ya kondomu eneekutangira endwadde z'ekikaba\nEngeri akamwa ko gye kakulaga endwadde gy'olina...\nGwe bazaala n'amagulu ana asula akaaba lwa...\nOkwesunga akaboozi ekisusse kiremesezza bangi okukozesa kondomu\nIsmael Ssempuma ng'alaga kondomu z'agamba nti akozesa ng'enkola y'okuteekerateekera amaka\nNg’oteekateeka okwetaba mu kikolwa ky’okunyumirwa omukwano ne munno, sooka olowooze ku kwekuuma ng’oyambala kondomu. Ku Lwokusatu nga February 13, Uganda yeegatta ku nsi yonna okukuza olunaku lwa kondomu ku mukolo ogwali ku mwalo e Ggaba. Ekigendererwa kyali kya kwongera okujjukiza abantu nti siriimu akyaliwo naye nga tusobola okumwewala mu maaso nga tukozesa kondomu mu butuufu bwazo tulyoke tunyumirwe ekikolwa ky’omukwano nga twekuumye ‘safer is fun’ ng’omubala gw’omwaka guno bwe gugamba.\nIsmael Ssempuma ow’e Makindye agamba nti, “Ffe kondomu tuzikozesa ng’enkola y’okuteekerateekera amaka era zitukolera bulungi nga kati tulina abaana babiri.\nTwatandika okuzikozesa nga mukyala wange amaze okuzaala omwana waffe asooka. Yasooka kukozesa nkola ya mpiso wabula teyakwatagana na mubiri gwe ng’emumalamu amazzi era emyezi esatu gye yagimalako tetwafuna ku ssanyu lyonna okutuusa lwe twaddayo mu ddwaaliro.\nBwe baatusomesa ku nkola za famire endala, twakkaanya ne tusalawo okukozesa kondomu nga kati tulina abaana babiri. Era nkubiriza abantu okuzettanira.\nF. K, e Ggaba: “Kondomu nze ze zinkuumye nga nkyali mulamu era siyinza kuzivaako okuggyako nga nfumbiddwa”.\nNze ku mwalo naggyako nga nnina emyaka 14 nga nkyaliddeko ssenga wange okumuyambako emirimu mu luwummula. Naye ekiseera kyatuuka ssenga n’atandika okunsendera abasajja ne bankozesa nga bamusasula era ku myaka 16 gwali gufuuse mulimu.\nVastha Kibirige okuva mu Minisitule y'ebyobulamu ng'asomesa ku nkozesa ya kondomu\nEky’omukisa omulungi, buli mwezi nga tufuna abasawo ne batukebera akawuka n’okutusomesa ku siriimu nga batugabira ne kondomu ne njiga okuzikozesa.\nNaye lwe baasooka okunkebera sakikkiriza nti ndi mulamu kuba nali nneebaka n’abasajja ab’enjawulo nga tetwambadde anti lw’ofuna ku ssente eziwera.\nNaye bwe bankebera enfunda nda sirina kawuka, neekuba mu mutima ne nyiikira okuzikozesa era nga nziteeka mitwetwe.\nMu kiseera kino omulimu guno naguvaamu kuba nali ngukooye olw’okutulugunyizibwa abasajja ate nga toggwebwako ndwadde za kikaba ne nkyusa ekifo era kati ntunda mmere.\n‘Abantu 5 ku buli 10 be bakozesa kondomu’\nHenry Magala, atwala eddwaaliro erijjanjaba n’okubudaabuda abantu abalina akawuka ka siriimu erya Uganda Cares e Bukoto agamba nti, okunoonyereza kulaga nti, ensangi zino bw’ogatta awamu abakyala n’abaami, ku buli bantu 10 b’olaba, osangako abantu bataano bokka abakozesa kondomu.\nAte ng’abasajja ebituntu 60 ku buli 100 bajjumbira okukozesa kondomu ate ng’abakazi 45 ku buli 100 nabo bazikozesa.\nKino kitegeeza nti, abasajja be basinga okwettanira kondomu kubanga ebiseera ebisinga be basalawo ddi lwe mwegatta ne lwe mukozesa kondomu.\nEra ssinga tusobola okubwewala nga tukozesa kondomu mu butuufu bwazo, tusobola okumwang’anga mu maaso kubanga bwe weetaba mu kikolwa ky’omukwano ng’oyambadde kondomu, ekuwa obukuumi bwa bitundu 95 ku buli 100 egy’obutafuna kawuka ka siriimu.\nEric Kamya, Ggaba trading Centre agamba nti," Sifangayo kumanya ku nkozesa ya kondomu naye nga nkimanyi nti kya buvunaanyizibwa okugikozesa nga bazikusomesezza n'oyiga bulungi naddala nga muli mu bufumbo ng’omu alina akawuka ne muteesiiga. Mukyala wange baamuzuula ng’alina akawuka ate nga nze sikalina naye ebbanga lye tuwangadde ffembi nneekebeza emirundi mingi ng’ebivaamu tebikyuka. Kye nkola, nyiikira okwekuuma n'okwekebeza buli abasawo lwe bajja mu kitundu kyaffe ne bongera okutukuutira okwekuuma.\nLwaki olina okukozesa kondomu?\nKondomu esobola okutuuka buli omu ekyanguyira buli muntu okuzikozesa.\nKondomu zikozesebwa mu kikolwa ky'omukwano era bw’ogyambala obulungi, eteekawo olukomera okuziyiza endwadde z'ekikaba nga siriimu, nkumunye (chachrioid), kabootongo, enziku, embaluka, obulwadde bw’ekibumba n'endala.\nEra ziziyiza n’okufuna olubuto lw’oteetegekedde.\nEndwadde endala ng'ekinaanansi, ensundo z'omu bitundu byekyama, kookolo w'omumwa gwa nnabaana n'endala.\nMu bantu abalina akawuka, kondomu ziziyiza okuwanyisiganya akawuka ka siriimu wakati w'abalwadde ababiri oba atalina kawuka okusiiga akalina.\nProvin Tushabe e Ggaba agamba nti, "Bwe kiba ng’omuntu gw'oli naye tomwesiga ate nga tayagala kwekebeza, mukozese kondomu okwewala okusiigibwa endwadde z’ekikaba nga siriimu, kabootongo n’endala.\nOkusoomoozebwa okuli mu kukozesa kondomu\nOkweganya: Vastha Kibirige (maama kondomu) okuva mu minisitule y’ebyobulamu agamba nti, kondomu y’abakyala tekoze bulungi kubanga erina emitendera mingi ate ng’abasajja omukwano bwe gubatemba babeera mu bwangu, tebeetegese kugigoberera ne bazivaako.\nEnsonyi: Abantu abasinga bakwatibwa ensonyi okugula kondomu nga babalaba, okuggyako nga bazisanze mu bifo ebyekusifu nga mu kaabuyonjo.\nOkusongebwamu emimwa: Abamu bwe balaba bannaabwe nga bagula kondomu, bakutwala nga malaaya oba nti ogenda mu bwenzi era okukkakkana ng’eyandizikozesezza naye bamulemesezza.\nEntondo z'omubiri: Abantu abamu emibiri gyabwe girina entondo ku bika bya kondomu ebimu ekibaviirako okufuna obukosefu ku mubiri buli lw’abukozesa. Omuntu bw’aba yagifunamu obuzibu, tayinza kuziddira okuggyako ng'abasawo bamuwadde ebika ebirala by’asobola okukozesa.\nOluusi abamu bazizira olw'engeri gye ziwunyamu.\nOkuzikozesa obubi: Abalala balemesebwa lwakuba tebamanyi kuzikozesa era bazambalira ku bikukujju kubanga tebannaba kusomesebwa bulungi ku nkozesa ya kondomu.\nObwavu: Waliwo n’abandyetaaze okukozesa kondomu naye nga tebalina ssente za kuzigula ne basalawo okugendera awo.\nTezimala: Kondomu tezinnaba kubunyisibwa mu ggwanga lyonna naddala mu byalo. Omuntu omu oyinza okumuwa kondomu 30 omwezi okusobola okuba n’obukuumi obumatiza naye okunoonyereza kulaga nti, omuntu omu ayinza okuba ng’akozesa kondomu mukaaga omwezi ekiraga nti tezimala okusinziira ku bwetaavu bw’abantu.\nOkukozesa omwenge n’ebitamiiza: Abantu bwe babeera batamidde batera okwerabira okwambala kondomu. Omubiri bwe gutuuka mu bwetaavu, abantu bangi beerabira okwambala kondomu ne bagenderawo ekivaako okukwatibwa endwadde.\nOkwesunga ekisusse: Oluusi mwefubitika akafubo ng’ogenze weetegese okwambala kondomu naye bw’otuukayo embeera n’ekyuka n’omaliriza nga togyambadde.\nRichard Kiwanuka, Kibiri 'B' agamba nti, "Kondomu nnungi okuggyako ng’enkozesa y'ebade enkyamu kubanga bw'okakozesa tofuna kawuka ka siriimu n’endwadde endala ez'ekikaba. Naye oluusi oyinza okukola ensobi kondomu n'ogyambalira ku bikukujju n'ofuna akawuka.\nKondomu za bika bibiri omuli:\nKondomu z'abasajja: Kondomu zaawukana mu bika n'ensabika naye nga ze zimu mu ndabika n'engeri gy’ozikozesaamu.\nEngeri gy’oyambalamu kondomu\nKwata ensonda z'akaveera olyoke okayuze n'oluvannyuma okaggyemu. Kwata ku mugo gw'akapiira kano waggulu ne ku nywanto eri ku ntobo y'akapiira oginyigeenyige okusobola okugiggyamu empewo ereme kwabika.\nBw’omaliriza, giteeke ku busajja obuyimiridde obulungi ogizingulule mpolampola okutuusa lw’otuuka ku kakomo.\nAkapiira kakozese omulundi gumu ku buli mulundi okuziyisa okwabika n’okuseererako ekiyinza okuvaako okukwatibwa akawuka.\nEra bwomaliriza okugikozesa, gizinge mpola okutuusa lw’evaako ogisibe okuziyiza amazzi okuyiika n’oluvanyuma ogisuule mu kaabuyonjo.\nBetty Kai Bbunga agamba nti, "Kirungi okwettanira kondomu kubanga zitangira embuto z'oteeyagalidde n’endwadde z'ekikaba. Era okukolera obulungi, olina okwetegereza obulungi nga munno agisumulula kuba erina kuba mpya.\n2. Kondomu z'abakyala:\nOkwawukanako ne kondomu z'abasajja, kondomu z'abakyala nnene ate ngazi naye ng'okuzifuna, omukyala asooka kusomesebwa nkozesa yaazo. Bw’agiyiga okugikozesa kimuyamba okwesalirawo mu mukwano ekimusobozesa okwekuuma endwadde z'ekikaba n'okufuna embuto z’ateetegekedde.\nKondomu eno erimu akaweta ku ntobo yaayo, kwata akaweta ako n'engalo bbiri okanyige n'oluvannyuma wanika okugulu ku kitanda oba ositame olyoke okasonseke mu bukyala. Akaweta ako bwe kayingira katuula ku mumwa gwa nnabaana okusobola okutereera obulungi.\nKeneth Ngombi e Munyonyo agamba nti, " Nze sseetaaga kukozesa kondomu nga ndi ne mukyala wange kubanga tulina okuzaala. Era nfuba okwekebeza emirundi mingi okukakasa nti ndi mulamu kuba munnange tomanya munno by'akola w'otobeera.\nAgitunda alina okubeera mu kifo ekituufu naddala mu malwaliro oba amaduuka agatunda eddagala.\nEnnaku z'omwezi ezaagiweebwa zirina okuba nga zikyaliko okusobola okukakasa nti ekyali nnamu.\n3. Kakasa nti tekukudde.\nKakasa nti ekyasabikiddwa bulungi nga tonnagisumulula.\nKondomu ennungi erina kufaanana etya?\nBw’ogikwata mu ngalo nga tonnagisumulula, ginyigeenyige okukakasa nti ekyalimu omukka ekikakasa nti teriiko katuli konna kayisa mukka oba okuyingiza obuwuka obuyinza okugyonoona.\nErina okubeerako erinnya gy’ekolebwa era ng'erambiddwa bulungi.\nTokozesa kintu kisongovu kyonna okusumulula akaveera akalimu akapiira kubanga osobola okugireetako ekituli.\nkondomu eza langi\nEngeri ennungi gy’olina okuterekamu kondomu\nTotereka kondomu mu nsawo ya ssente oba ey'empale kuba zisakiramu ebbugumu n'okwekuuta ekizinafuya.\nKondomu tezeetaaga bbugumu lisukkiridde kubanga lizinafunya ne zoonooneka, mu mbeera eno, tozitereka w’ofumbira.\nZitereke mu kifo ekikalu obulungi nga kiweweevu ekimala zireme kukukula.\nTozitereka baana we basobola kuzirabira oba okuziggya ne bazizannyisa.\nAbakazi abeetunda bakukkulumidde poliisi okubasibako siriimu\nEddagala lya siriimu linaazuulibwa ddi?\nAkomoddwa akawuka yeetaaga okukozesa kondomu?


Bukedde Online - Ssegirinya bamukoledde akabaga k'amazaalibwa mu Amerika\nMaggie Kayima manya Nabbi omukazi eyali munikini...\n'Boss Lady' Julie Zawedde akoledde Muhammed Ssegirinya akabaga k'amazaalibwa ak'ebbeeyi mu Amerika.\nSsegirinya ne Julie Zawedde\nNga tonnafa teweevuma nsi! Enjogera eno etuukira ddala bulungi ku bulamu Loodi kansala Muhammed Ssegirinya 'Ddoboozi lya Kyebando bw’alimu kati.\nSsegirinya eyaali omukubi w’amasimu ku leediyo n’okukola emirimu gya lejaleja bukya yeesogga bukulembeze mu KCCA, buli lukya ebitaala byongera kumuta.\nSsegirinya (wakati) nga afuukamidde okwebaza Julie Zawedde okumukolera kabaga\nW’osomera bino ali mu Amerika gye yagenze gyebuvuddeko okuwumulako. ku Ssande kyayitiridde bwe bamukoledde akabaga nga ajaguza okuweeza emyaka 32.\nAkabaga kano ak’ebbeeyi kayite aka masappe akabadde e Boston era nga keetabiddwako Bannayuganda abawerako abali mu Amerika, Ssegirinya agamba mukwano gwe omukyala amanyiddwa nga ‘Boss Lady’ Julie Zawedde ye yakamukoledde.\nAbamu ku bantu abeetabye ku kabaga ka Ssegirinya nga bali mu lyato\nOkumanya Zawedde yataddemu ssente eziwera, basoose ‘kulya bulamu’ mu mmotoka y’ekika kya limousine mwe bagabulidde abantu eby’okunywa, oluvannyuma omukolo gweyongeddeyo ku lyato (Boat Cruise) era eno kyasusse nga balya n’okunywa wamu n’okusala ddansi ssaako Ssegirinya okugabula abantu keeki.\nSsegirinya n'abamu ku bantu ababadde ku kabaga nga bayimiridde ku limousine\n“Ndidde tiyagaasi mungi kye kiseera okuwumulako. Ani yali amanyi nti Ssegirinya wabwe bino nyinza okubituukako Allah wa maanyi. Ng’ogyeko okwewumuzako, ndi mukusakira balonzi bange ab’e Kawempe North era wenjogera nabafunidde mmotoka kika kya Ambyulensi n’ebirala bingi nkomawo nabyo”


MEDDIE Mugerwa ow’omu Kibe Zooni mu Muluka gwa Makerere III e Kawempe akwatiddwa poliiis y’oku Kaleerwe oluvannyuma lw’abatuuze okumulumiriza okulimira enjagala ku mabaati. Abaserikale nga bakulembeddwa omumyuka wa OC, Twahir Kasembeza baakutte Mugerwa n’enjaga ne bagiwanulayo ku mabaati waggulu.\nWadde abatuuze baamulumirizza nti enjaga yiye, Mugerwa yagambye nti ya mutabani wa nnannyini mayumba kyokka oluvannyuma n’akkiriza nti agikozesa nga ddagala lya nkoko. Musa Kakande omutuuze w’omu Ssebina Zooni yategeezezza nti waliwo n’ebifulukwa ebitaliiko mabaati waggulu mu bitundu by’e Kawempe ebyasimbwamu enjaga abagivunaanyizibwako bwe bakwatibwa bagamba ddagala lya nkoko ekitali kituufu .\n“Nsaba poliisi esitukireemu wadde waliwo enjaga eva mu byalo naye mu Kawempe mulimu erimu ng’ate abakulembeze abamu bakimanyiiko …” Kakande bwe yategeezezza. Mugerwa baamugguiddeko omusango gw’okulima enjaga.


Bukedde Online - Mukyala Paasita eyeewamba aggaliddwa\nEyabadde atambuza enjaga mu lubuto poliisi...\nMUKYALA wa paasita eyeewamba n’akanda abantu be obukadde 50 asimbiddwa mu kkooti n’avunaanibwa emisango esatu.\nMiriam Kusuubira Nabbosa 45, mukyala w’omusumba Shadrack Kusuubira owa kkanisa ya Noah Holliness Church e Masajja mu Munisipaali y’e Makindye Ssaabagabo yasimbiddwa mu maaso g’omulamuzi, Christine Nantege owa kkooti y’e Makindye n’asomerwa emisango okuli okwekobaana okuzza omusango, okuwa poliisi amawulire ag’obulimba n’okukozesa olukujjukujju n’ekigendererwa eky’okufera ssente ku bantu. Wabula Nabbosa agyegaanyi.\nOno avunaanibwa n’eyali muganzi we gye yali addukidde, Angello Ssembooze akyanoonyezebwa.\nKigambibwa nti nga June 6, omwaka guno Nabbosa yava mu maka ga bba Kusuubira e Masajja ng’alina obukadde 20 ez’okugula ettaka kyokka teyaddamu kulabika ng’oluvannyuma abantu be baafuna essimu nti yali awambiddwa.\nBba Kusuubirwa yategeeza poliisi ne kizuulwa nti essimu eyali ekozesebwa yali mu bitundu by’e Ntebe Kawuku.\nByaliwo wakati wa June 6 ne June 11 ng’abaali bagambibwa okumuwamba basaba obukadde 50 ssaako emitwalo 50 buli lunaku ez’okumuliisa. Wabula kyazuulwa nti Nabbosa yali yeewambye n’afumbirwa. Yasindikiddwa eokutuusa nga July 26, 2018\nEntaana ya Ssemwanga tukyagikuuma - Poliisi


Yesu Kristo —Masiya Eyasuubizibwa - Omukutu Omutongole ogw’Abajulirwa ba Yakuwa ku Internet\nYesu Kristo —Masiya Eyasuubizibwa\nOKUSOBOLA okutuyamba okutegeera Masiya, Yakuwa Katonda yaluŋŋamya bannabbi bangi okuwandiika mu Baibuli ebintu ebikwata ku kuzaalibwa, obuweereza, n’okufa kw’Omununuzi oyo eyasuubizibwa. Obunnabbi buno bwonna obw’omu Baibuli bwatuukirizibwa ku Yesu Kristo. Bwatuukirizibwa mu ngeri eyeewuunyisa era bulimu kalonda mungi. Okukakasa kino, ka twekenneenyeyo obumu ku bunnabbi obukwata ku kuzaalibwa kwa Masiya n’emyaka gye egy’obuto.\nNnabbi Isaaya yalagula nti Masiya yandibadde muzzukulu wa Kabaka Dawudi. (Isaaya 9:7) Mazima ddala Yesu yazaalibwa mu lunyiriri lwa Dawudi.—Matayo 1:1, 6-17.\nMikka, nnabbi wa Katonda omulala, yalagula nti omwana ono yandibadde mufuzi era nti yandibadde azaalibwa mu “Besirekemu Efulasa.” (Mikka 5:2) Mu kiseera Yesu we baamuzaalira, mu Isiraeri mwalimu ebibuga bibiri ebiyitibwa Besirekemu. Ekimu kyali kumpi ne Nazaaleesi mu bukiika kkono bw’ensi eyo, ate ekirala kyali kumpi ne Yerusaalemi mu Yuda. Besirekemu ekiriraanye Yerusaalemi okusooka kyali kiyitibwa Efulasa. Yesu yazaalibwa mu Kibuga ekyo, ng’obunnabbi bwe bwalagula!—Matayo 2:1.\nObunnabbi bwa Baibuli obulala bwalaga nti Omwana wa Katonda yali wa kuyitibwa “okuva mu Misiri.” Nga muto, Yesu yatwalibwa e Misiri. Yakomezebwawo oluvannyuma lw’okufa kwa Kerode, bwe kityo obunnabbi obwo ne butuukirizibwa.—Koseya 11:1; Matayo 2:15.\nKu kipande [“Obunnabbi Obukwata ku Masiya”], ebyawandiikibwa ebiri wansi w’omutwe ogugamba nti “Obunnabbi,” birimu kalonda akwata ku Masiya. Osabibwa okugeraageranya ebyawandiikibwa bino n’ebyo ebiri wansi w’omutwe ogugamba nti “Okutuukirizibwa.” Bw’onookola bw’otyo, ojja kweyongera okunyweza okukkiriza kw’olina mu Kigambo kya Katonda.\nNga weekenneenya ebyawandiikibwa bino, kijjukire nti ebyo eby’obunnabbi byawandiikibwa ebikumi n’ebikumi by’emyaka nga Yesu tannazaalibwa. Yesu yagamba: ‘Byonna ebyawandiikibwa ku nze mu mateeka ga Musa ne mu Zabbuli biteekwa okutuukirira.’ (Lukka 24:44) Nga gwe kennyini bw’oyinza okukakasa mu Baibuli yo, ebyawandiikibwa byatuukirizibwa ddala!\nOBUNNABBI OBUKWATA KU MASIYA\nYazaalibwa mu kika kya Yuda Olubereberye 49:10 Lukka 3:23-33\nYazaalibwa omuwala embeerera Isaaya 7:14 Matayo 1:18-25\nMuzzukulu wa Kabaka Dawudi Isaaya 9:7 Matayo 1:1, 6-17\nYakuwa yalangirira nti Mwana we Zabbuli 2:7 Matayo 3:17\nAbasinga obungi tebaamukkiririzaamu Isaaya 53:1 Yokaana 12:37, 38\nYayingira mu Yerusaalemi nga yeebagadde endogoyi Zekkaliya 9:9 Matayo 21:1-9\nYaliibwamu olukwe mukwano gwe ow’oku lusegere Zabbuli 41:9 Yokaana 13:18, 21-30\nYaliibwamu olukwe olw’ebitundu bya ffeeza 30 Zekkaliya 11:12 Matayo 26:14-16\nYasirika nga bamulumiriza Isaaya 53:7 Matayo 27:11-14\nEngoye ze zaakubibwako akalulu Zabbuli 22:18 Matayo 27:35\nYavumibwa nga ali ku muti Zabbuli 22:7, 8 Matayo 27:39-43\nTewali ggumba lye lyamenyebwa Zabbuli 34:20 Yokaana 19:33, 36\nYaziikibwa n’abagagga Isaaya 53:9 Matayo 27:57-60\nYazuukizibwa nga tannavunda Zabbuli 16:10 Ebikolwa 2:24, 27\nYatuuzibwa ku mukono gwa Katonda ogwa ddyo Zabbuli 110:1 Ebikolwa 7:56


Mujjumbire obulimi n'obulunzi okukuza essaza...\nAbantu ba Kabaka okuva mu Ssaza ly'e Buluuli n’e Ssese bakiise embuga mu nkola ey’oluwalo lwange ne bawaayo ensimbi ezisobye mu 6,000,000/-.\nAbas Lunninze, omukubiriza w'olukiiko lw'Essaza Buluuli ku lwa Kimbugwe, yagumizza Katikkiro ng’ensi bw'esobola okuwakanya by'ayogera nti, kyokka tesobola kuwakanya bikolwa bye nga kino akyolekedde mw'ebyo by'akoze mu bbanga lye yaakamala ku bwa Katikkiro. Baamwanjuludde nga Kimbugwe bw'azimbye ofiisi ya mizigo esatu, bayingizza amazzi ag'emidumu mu Lubiri lwa Kabaka n'okulusibako bbugwe era ne beebaza Kabaka olw'okubasoosowaza n'abawa amazzi amayonjo.\nKatikkiro Charles Peter Mayiga yabakubirizza obutasuulirira bulimi bw'emmwaanyi n'ebitooke kubanga tewali mulimu gutali muzibu ng’abamu bwe batya obulimi.\nYakyukidde aboogezi b’oku mikolo be yayise ababaka ba Buganda n'abakubiriza okunnyikiza empagi za Buganda kw’erina okutambulira nga balung’amya abantu ku mpisa zaabwe.


Avuganya Kadaga e Kamuli awonedde watono okuttibwa! emmotoka endabirwamu zaasiddwa - Watchdog Uganda\nDeborah Mwesigwa Mugerwa mu katono avuganya Sipiika Rebecca Alitwala Kadaga e Kamuli ne mmotoka eyayasiddwa endabirwamu\nEFFUJJO ly’eyolekedde ku kyalo Kasambira ekisangibwa mu gombolola ye Bugulumbya e Kamuli abawagizi ba Sipiika Rebecca Alitwala Kadaga era omubaka omukyala owa Disitulikiti ye Kamuli bwe bateeze emmotoka ya munne Deborah Mwesigwa Mugerwa bwe bali ku mbilanyi mu kalulu ne bagikuba amayinja okukakkana nga eyasiddwa endabirwamu.\nMugerwa agamba nti ekibinja kino kyakulembeddwamu Joel Kibiikyo omu ku bakulira kampeyini za Kadaga saako ne Henry Munaaba wamu nabavubuka abalala baagamba nti bakolera ku bilagiro bya Sipiika baasoose kumulemesa kwogerera ku bizindaalo ebiri mu kitundu kye Nawanyago, ekyaddiridde kwe kutandika okumulondoola buli wadda nasalawo okuddukira ku poliisi enkulu e Kamuli kubanga yabadde abekengedde olw’ebissi bye baabadde nayo.\nAgamba nti yabadde anatera okukyama ku Poliisi ekibinja kya bavubuka kwe kumusalako mu kkubo elikyama ku Poliisi ne batandika okumubuuza ebibuuzo nga abakambwe nti “lwaki wesimba ku MAAMA waffe”.\n“Nabadde ngezaako okubanyonyola wabula tebanninze ne bajjayo ebiso, amayinja saako n’amaccupa ekyaddiridde kwe kukuba emmotoka yange eyekika kya Isuzu Big Horn nnamba UAQ 541J endabirwamu ne bajaasa.\nWaliwo omu kubo eyandaze emmundu nantegeeza nti bwe nzira mu byalo bagenda kunzita, kyokka ekyewunyisa nti bino byonna baabadde babikola nga ne Poliisi ye Kamuli elaba kyokka nga teri afaayo yadde amanya ga bantu abantuusizaako obulabe gonna nagabagambye naye teri muntu noomu yakwatiddwa ku nsonga eno” Mugerwa bwe yagambye.\nYanyonyodde nti embeera e Kamuli emutulugunyizza nnyo kubanga buli kaseera atisibwatiisibwa okuttibwa naye teri mukulu yenna mu poliisi afaayo kumuyamba ne bwabanyonyola kyagamba nti kitadde obulamu bwe mu katyabaga.\nYaguddewo omusango ku poliisi enkulu e Kamuli kyokka naasaba obutafulumya nnamba ya Fayiro olw’okutya omusango ogujolongebwa.\nEddy Kenzo mocks Bobi Wine's NUP for failing to impress in youth elections


Bukedde Online - Mujib Kasule tatudde: 'Magogo mmutwala mu FIFA'\nMujib Kasule tatudde: 'Magogo mmutwala mu FIFA'\nHenry Mayanja bamusimbye mu kkooti lwa kubba nnanga ya Eklezia\nDP yeerariikiridde ebinaava mu kalulu ka K...\nMUJIB Kasule alumirizza Ying. Moses Magogo okuba mu lukwe lw’okumugoba mu lwokaano lw'obukulembeze bwa FUFA, kuba aludde ng’akyogera lunye nti ayagala kuyitamu nga tavuganyiziddwa.\nMagogo (ku kkono) ng'abuuza ku Mujib Kasule oluvannyuma lw'okuggyayo empapula wiiki ewedde\nKino kiddiridde akakiiko ka FUFA akakola ku by’okulonda, okugaana Mujib okwesimbawo okuvuganya ku bwapulezidenti bwa FUFA nga kagamba nti yalemeddwa okutuukiriza ebisaanyizo.\nMu lukiiko lwa bannawulire lwe yatuuzizza ku Tipsy Restaurant e Wandegeya eggulo, Mujib yategeezezza nti akakiiko kaamugobedde bwereere kuba ebyetaagisa yabadde abirina, n'annyonnyola nga bw'agenda okutwala Magogo n’obukulembeze bwe mu FIFA eyingire mu mivuyo egy’etobese mu mupiira gwa Uganda.\n“Tetusobola kubeera na bakulembeze batali balambulukufu, era hhenda kulwanirira omupiira okutuusa effuga bbi erigufumbekeddemu bwe linnaggwaawo," Mujib bwe yategeezezza, n'agattako nti okulimba abantu nti talina bisaanyizo byakubikkiriza mivuyo giri mu FUFA.\nEgimu ku misango Mujib gy’atwala mu FIFA kuliko ogwenguzi gy'agamba nti nnyingi mu FUFA n’anokolayo basiponsa ba Cranes n’aba liigi y’eggwanga FUFA beeyawulako, ng'ejongera y'ensangi zino bweri, ssente empitirivu.\nYayongeddeko nti Magogo azze amulwanyisa okuviira ddala mu 2009 bwe yamugaana okugula Nalubaale ng’agamba nti tekikirizibwa mu mateeka kyokka oluvannyuma kkooti n’esalawo eggoye nti Mujib ye mutuufu.\nAyongerako nti mu 2015, Magogo yakola kinene okuzzaayo Proline mu kibinja kya Big League, n’agattako n’okugaana okumuwa ebbaluwa emukkiriza okutunda abazannyi, kyokka FIFA n’emukakasa.\nWabula omwogezi w’akakiiko k’ebyokulonda, Yusuf Awuye yategeezezza nti tewali kyakoleddwa wabweru w’amateeka wabula Mujib yalemeddwa yekka. Okulonda kwa FUFA kwa kubeerawo nga August 5, e Masindi.\nGye buvuddeko, omubaka wa Makindye West, Allan Ssewanyana yawaabidde Magogo FIFA ng'ayagala bamunoonyerezeeko ku ky’okutunda tiketi z’okulaba omupiira gwa World Cup ya 2014 e Brazil, ezaalina okuguzibwa Bannayuganda, n'azitunda mu Amerika.\nOwa LDU abadde agobagana n'abakuba amatatu akubye amasasi ne gakwata ttuleera y'amafuta n'ebengeya